text:
Fríggjadagin 4. mai helt Hanna Kampmann hesa røðu í Listasavni Føroya, tá framsýningin Ein modernistur í Føroyum við 52 málningum eftir pápan, Jack Kampmann, varð sett:
Eins og hendan framsýningin setur fokus á tey listarligu avrikini hjá pápa mínum árini 1948 til 1961, fari eg at seta fokus á nakrar av teimum myndunum, sum koma fram í mínum hugaheimi frá hesum tíðarskeiði - og eins og verkini, sum eru komin upp at hanga, av fakfólki mett sum tey bestu - eru hesi minnini fyri meg.
Hesi minnir eru tengd at, eitt nú einum vetrardegi við kava, tá eg havi verið um 4-5 ára aldur. Vit koma gangandi hond í hond eftir Niðara vegi á veg heim frá atelierinum, sum hann tá hevði úti á Mørkini, nakrar hundrað metrar frá Fitjunum har vit búðu saman við ommu og abba mínum. Hesin gongutúrurin, ein av nógvum, meðan hann fortelur og greiðir mær frá, hvat kavi er fyri eitt fyribrigdi - og nøkur ár seinni, eisini á Niðara Vegi, heim úr biografinum, har vit sótu á 14. røð - við stórum armrørslum, útlegging og kjak um filmin.
Eitt ljóst summarkvøld, um songartíð, tá eg var um 7-8 ára gomul. Nakrar dagar ella vikur áðrenn høvdu vit sæð film í skúlanum, niðri í biologistovuni, sum var full og heit av børnum úr fleiri árgangum. Tann fyrri filmurin var um tað svørtu rottuna, sum kom við skipum og spjaddi ólekiliga sjúkur við sær, og tann seinni var um jarðskjálvta, har húsini rapaðu og alt legðist oyði. Eg minnist enn, at eg var so bangin, at tað slett ikki bar til at tosa um tað - og hvussu stórur lættin var tá hann hevði fingið meg til at siga, hvat bagdi og hevði greitt mær frá um jarðskjálvta. Mundi tað vera eitt ljóst summarkvøld ella lættin, sum aftur gjørdi lívið ljóst?
Aðrar myndir, sum stinga seg upp eru m.a. eitt vetrarkvøld við stórkava, tá ein vilstur Jehovas vitni maður úr Amerika leitaði sær hjálp og bleiv installeraður í atelierið, sum hann nú hevði fingið hinumegin vegin.
Standandi uttanfyri skúlan ein morgun meðan hann skoðaði úrsliti av heiðursportrinum, til kongsvitjanina.
Oman eftir Gomlu gøtu við stórari hoybyrðu - við køksborðið í ferð við at baka súreplatertu - við stovuborðið við kortunum framman fyri sær - standandi á Ovara vegi tá hann hevði slept tí reyðu súkkluni og eg dugdi sjálv....
Tann fremmandi maðurin, rúmligur og sum lat seg bergtaka, kom aftur til Vestmanna at búleikast. Hann sum ikki prátaði um leyst og fast, veðrið ella fólk - men kjakaðist og setti í verk - tí tað var altíð okkurt, sum hevði týdning, okkurt sum hugtók hann og sum hann brendi fyri.
Jørgen Andersen Nærum verður endurgivin fyri at siga “at hann var gløggur og samstundis rørandi góðtrúgvin”. Fyri meg er tað kanska akkurát tann eginleikin, at vera góðtrúgvin - at trúgva gott um onnur - at vera tryggur í, at onnur vilja tær væl, eins og tú teimum, sum mynda pápa mín best hesi árini. Tað var tann grundáskoðanin hann royndi at bera víðari og sum hann vísti á, við at geva frá sær og deila sína vitan, og við at greiða frá sínum hugsjónum - og við at liva seg inn í eina barnasál.
Vit, Karolina, Mourits og eg og okkara familjur, takka Listasavnið Føroya fyri ómakin og arbeiðið, sum er lagt í fyri at fáa framsýningina upp at hanga.
Framsýningin Jack Kampmann - ein modernistur í Føroyum er opin til 22. juli í ár.


c: text/html

text:
Hanna Jensen, løgtingskvinna, hevur sett Poul Michelsen ein §52a fyrispurning viðvíkjandi avbjóðingunum á ferðavinnuøkinum á útoyggj og á smáplássum:
- Hvussu gongur við ætlaðu innlendis menningini av ferðavinnuni?
- Hvussu verður tryggjað, at útoyggjar, smápláss og avvarðandi partar fáa ávirkan á arbeiðið at byggja upp?
- Hvussu kann tryggjast, at ætlaða innlendis ferðavinnumenningin veruliga fer at gagna útoyggjum og smáplássum?
- Er neyðugt at marka fígging til átøk, starvsfólk ella samskipan til ferðavinnumenning og aðra vinnumenning í útoyggj?
Í viðmerkingunum nevnir Hanna Jensen, at útoyggjaálitð frá 1999 m.a. mælir til ígongdsetaratiltøk og útoyggjaskrivstovu.
“Vit vita, at m.a. Útoyggjafelagið hevur arbeitt við fleiri menningarverkætlanum so sum Économusé, Framleiðsluhús, Slowfood o.a. So hvørt vit fáa kunning um hesi átøk, so verður endurtikið, at tað er tungt tak at seta í verk og fáa verkætlanir gjøgnumførdar og varandi, hóast sera væleydnað hugskotstíðarskeið. Tí er tilmælið um fíggjarligt ískoyti til at tryggja útoyggjarnar sum vinnuøki eisini regluliga tikið fram í hesum høpi”, sigur løgtingskvinnan í viðmerkingunum.
Fyrsta niðurstøða í hesum álitið er, at ferðavinnutilboð skulu samskipast og stuðlast í samstarvi við kommunur, kunningarstovur og vinnu, soleiðis at ferðavinnutilboð verða ment kring landið. Onnur niðurstøðan snýr seg um burðardygd. Hanna Jensen leggur dent á, at hóast hetta aloftast snýr seg um nátturu, so troka sosialar/mentanarligar og búskaparligar avbjóðingar seg eisini fram.
“Stóri spurningurin er, hvussu ein verulig menning úti í hesum oyggjum og økjum kann tryggjast - oyggjar og støð, sum eru tey heilt serligu ferðavinnuupplivingarnar, sum Føroyar kunnu bjóða, hóast peningurin og onnur gagnlig úrslit í dag ikki liggja eftir her í serliga stóran mun. Tí verða hesir spuringar settir.” sigur Hanna Jensen í fyrispurninginum.
Fyrispurningurin kann lesast í síni heild her.

robotstxt: allowed

filter: keep


text:
8. mars 2005Nr. 18
Løgtingslóg um barnavernd, sum seinast broytt við løgtingslóg nr. 93 frá 6. juni 2017
(Barnaverndarlógin)
Kapittul 1
§ 1. Endamálið við hesi lóg er at tryggja, at børn, sum liva undir viðurskiftum, ið kunnu skaða teirra heilsu og menning, fáa neyðuga hjálp og umsorgan í rættari tíð, og at hjálpa teimum við at fáa ein tryggan uppvøkstur.
Stk. 2. Myndugleikarnir skulu leggja dent á at finna loysnir, sum eru best fyri barnið.
§ 2. 1) Lógin fevnir um børn og ung í aldrinum frá 0 til fylta 23. árið.
Stk. 2. 1) Fyri ung í aldrinum 18 – 23 ár kunnu bert tær fyriskipanir, ið eru nevndar í § 15 b, setast í verk. Hesar fyriskipanir kunnu bert setast í verk, um ein fyriskipan er sett í verk eftir hesi lóg, áðrenn tann ungi fyllir 18 ár.
Stk. 3. Somuleiðis fevnir lógin í teimum í § 14 nevndu førum um ófødda barnið.
§ 3. Lógin er galdandi fyri børn, ið eru stødd í Føroyum.
§ 4. 1) Kommunurnar skulu seta barnaverndarnevndir. Kommunurnar skulu samstarva við aðrar kommunur um val av barnaverndarnevndum sbrt. stk. 5. Barnaverndarnevndirnar verða valdar av kommunustýrunum.
Stk. 2. 1) Í eini barnaverndarnevnd skulu vera í minsta lagi 3 limir og samsvarandi varalimir. Formaðurin og meirilutin í nevndini skulu í minsta lagi hava eina viðkomandi miðallanga útbúgving. Harumframt skulu limirnir lúka treytirnar til val til bý- ella bygdarráð og hava reina revsiváttan.
Stk. 3. Barnaverndarnevndin verður vald eftir kommunuval fyri valskeiðið, sum kommunustýrið situr. Barnaverndarnevndin velur sjálv formann og næstformann.
Stk. 4. Kommunustýrið kann lata stýrinum í sínum kommunufelagsskapi heimildina at velja eina felags barnaverndarnevnd, sum er galdandi fyri meira enn eina kommunu.
Stk. 5. 1) Samstarvsøkini sambært stk. 1 skulu skipast samsvarandi eindunum í lógini um sjálvbodnar kommunusamanleggingar og kommunal samstørv í sambandi við lógarbundnar uppgávur. Samstarvsøkir kunnu samstarva um felags barnaverndarnevnd, og skulu samstarvsøkini tá vera samfeld landafrøðiliga ella samferðsluliga. Tó kann landsstýrismaðurin loyva, at fleiri barnaverndarnevndir verða skipaðar innan einstøku samstarvsøkini, treytað av, at tað eru í minsta lagi 3.000 íbúgvar fyri hvørja barnaverndarnevnd.
Stk. 6. Landsstýrismaðurin góðkennir kommunal samstørv sambært stk. 1.
Stk. 7. Fyri luttøku á fundum í barnaverndarnevndum fáa limir og varalimir samsýning sambært reglunum í kommunustýrislógini.
Stk. 8. Landsstýrismaðurin kann, í samráð við kommunurnar, áseta nærri reglur um at manna barnaverndirnar.
§ 5. 1) Kommunustýrið skal syrgja fyri, at starvsfólk, við í minsta lagi miðallangari viðkomandi útbúgving, verða sett at umsita barnaverndarmál. Harumframt skulu starvsfólkini hava reina revsiváttan.
Stk. 2. Um fakfólkini sambært stk. 1 eru ógegnig í einum máli, skal kommunustýrið syrgja fyri, at annað egnað fakfólk verður sett at loysa málið.
Stk. 3. Um fakfólkini sambært stk. 1 ikki hava kunnleika til fyrisitingarrætt, skipar Barnaverndarstovan fyri, at fakfólkini fáa eftirútbúgving í fyrisitingarrætti, undir hesum málsviðgerð sambært fyrisitingarlógini og hesi lóg, sbr. § 13, stk. 2.
Stk. 4. 1) Barnaverndarumsitingin skal hava fastar, væl lýstar upp- og afturlatingartíðir, og tað skal vera møguligt at fáa fatur á barnaverndarumsitingini umvegis telefon innan fyri hesar tíðir. Um tørvur er á hjálp uttan fyri arbeiðstíð, skal vera møguligt at fáa fatur á barnaverndarnevndarformanninum ella einum, sum hann hevur latið hesa uppgávu.
Stk. 5. Landsstýrismaðurin kann, í samráð við kommunurnar, áseta nærri reglur um kommunalt samstarv um barnaverndarumsiting.
Felagsheitið: Barnaverndartænastan
§ 6. Felagsheitið fyri kommunalu myndugleikarnar á økinum: Barnaverndarnevndir og barnaverndarumsitingar, verður í hesi lóg: Barnaverndartænastan.
Stk. 2. Í teimum førum, har kommunur ynskja samstarv, verða hesar at samstarva um bæði barnaverndarnevnd sambært § 4, barnaverndarumsiting sambært § 5 og fígging sambært § 68
§ 7. Barnaverndarnevndin tekur avgerð eftir tilmæli frá barnaverndarumsitingini í kommununi, sum viðger málið sambært kapitli 7 í hesi lóg.
§ 8. Barnaverndartænastan hevur ábyrgd av, eftir fráboðan ella av sínum eintingum, at gáa eftir børnum í kommununi, sum liva undir viðurskiftum, ið kunnu skaða teirra heilsu og menning, og av at seta fyriskipanir í verk, sum á besta hátt kunnu loysa trupulleikarnar.
Stk. 2. 1) Barnaverndartænastan skal veita barninum tryggleika á tann hátt, at barnið kann venda sær til barnaverndartænastuna við sínum trupulleikum, uttan at hetta verður fráboðað foreldrum ella verja.
Stk. 3. 1) Barnaverndartænastan skal í størstan mun stremba eftir at fáa samstarv í lag við tann ella tey, ið hava foreldramyndugleikan, um at seta fyribyrgjandi fyriskipanir í verk. Um tað ikki verður mett at vera ráðiligt at halda áfram við fyribyrgjandi fyriskipanum í samstarvi við foreldrini, skal barnaverndartænastan taka stig til, at aðrar fyriskipanir uttan samtykki frá tí ella teimum, ið hava foreldramyndugleikan, verða settar í verk.
§ 9. 1) Barnaverndarnevndin tekur avgerð í málum, har samtykki er fingið frá tí ella teimum, ið hava foreldramyndugleikan, og einum barni, ið hevur fylt 15 ár, tó undantikið í málum viðvíkjandi umsorganaryvirtøku og samverurætti, sbr. §§ 19, 22, 23 og 24 og viðvíkjandi § 15 a.
Stk. 2. Harumframt tekur Barnaverndarnevndin avgerð í málum sambært § 15, stk. 2, § 17, stk. 1, § 18, stk. 1, § 20, stk.1 og § 21, stk. 2 uttan samtykki frá tí ella teimum, ið hava foreldramyndugleikan.
§ 10. Barnaverndartænastan skal samstarva við onnur barnaverndarøki og myndugleikar, tá ið Barnaverndartænastan metir hetta vera eina hjálp til at loysa uppgávur sambært hesi lóg.
Stk. 2. Barnaverndartænastan skal skipa fyri tvørfakligum samstarvi ímillum teir fakbólkar, sum starvast við børnum í barnaverndarøkjunum, undir hesum sosialráðgevarar, heilsusystrar, læknar, lærarar, sálarfrøðingar og námsfrøðingar.
§ 10 a. 2) Barnahúsið virkar sum karmur um tvørfakligt samstarv, tá børn undir 18 ár hava verið fyri kynsligum ágangi ella øðrum harðskapi, ella tá illgruni er um, at hesi eru ella hava verið fyri kynsligum ágangi ella øðrum harðskapi.
Stk. 2. Løgregla, ákæruvald, sosialir myndugleikar, heilsumyndugleikar, løggild heilsustarvsfólk og starvsfólk í Barnahúsinum kunnu í sambandi við málsviðgerð sbrt. stk. 1 lata upplýsingar um heilt privat viðurskifti hjá barninum og familjuni ímillum sín, tá umhugsni fyri viðurskiftum barnsins fer fram um fyrilitið fyri teimum áhugamálum, ið geva grund fyri dyljan.
§ 11. Landsstýrismaðurin setur eina Høvuðsbarnaverndarnevnd til at taka avgerð í málum, har samtykki ikki er fingið frá tí ella teimum, ið hava foreldramyndugleikan, og einum barni, ið hevur fylt 15 ár, tó undantikið § 15, stk. 2, § 17, stk. 1, § 18, stk. 1 og § 20, stk. 1.
Stk. 2. 1) 3) Harumframt tekur Høvuðsbarnaverndarnevndin avgerð í málum viðvíkjandi rætti til ókeypis umboðan, sbr. § 57, stk. 3, í øllum málum viðvíkjandi umsorganaryvirtøku og samverurætti, sbr. §§ 19, 22, 23 og 24, í málum um familjuviðgerð og dagstovnatilboð á stovnum hjá landinum, sbr. § 15 a, fyriskipan eftir § 15 b, stk. 3 og í málum um privata samdøgursrøkt, sbr. § 63 a, stk. 5.
Stk. 3. Barnaverndarnevndin leggur mál fyri Høvuðsbarnaverndarnevndina eftir mannagongdini í kapitli 8.
§ 12. Í Høvuðsbarnaverndarnevndini skulu vera 3 limir: Ein royndur løgfrøðingur, ið er formaður í nevndini, ein sálarfrøðingur og ein barnasakkønur.
Stk. 2. Harumframt velur landsstýrismaðurin 3 varalimir, sum skulu vera: Ein royndur løgfrøðingur, ein sálarfrøðingur og ein barnasakkønur.
Stk. 3. Limir og varalimir verða valdir fyri 4 ár í senn. Kommunustýrislimir, løgtingslimir og limir ella starvsfólk í barnaverndartænastum kunnu ikki taka sæti í Høvuðsbarnaverndarnevndini.
Stk. 4. Í teimum førum, har ein limur og varalimur hansara eru ógegnigir, skal formaðurin í nevndini taka avgerð um, at ein annar persónur, við sama førleika sum viðkomandi limur ella varalimur, tekur sæti í Høvuðsbarnaverndarnevndini í einum ávísum máli.
Stk. 5. Nevndarlimirnir fáa løn ella samsýning, sum landsstýrismaðurin ásetur.
§ 13. Barnaverndarstovan er ein felagskommunalur stovnur.
Stk. 2. Uppgávan hjá Barnaverndarstovuni er m.a. at:
1) arbeiða fyri at styrkja og samskipa barnaverndarøkið í landinum,
2) virka sum ráðgevi hjá landsstýrismanninum viðvíkjandi stevnumiðum á barnaverndarøkinum,
3) vegleiða og ráðgeva barnaverndartænastunum í almennum spurningum viðvíkjandi viðgerð av barnaverndarmálum,
4) veita barnaverndartænastunum undirvísing viðvíkjandi uppgávum teirra sambært hesi lóg,
5) 1) (Strikað).
6) skipa og umsita fosturforeldraskipanina sambært kapitli 5 í hesi lóg,
7) syrgja fyri menning á økinum,
8) savna saman og umsita hagtøl á økinum.
§ 14. 1) Øll, sum í starvi sínum hava við børn at gera og sum í hesum sambandi fáa kunnleika til viðurskifti ella hava orsøk til at halda, at viðurskifti eru, sum krevja, at komið verður uppí eftir hesi lóg, hava skyldu til navngivin at boða barnaverndartænastuni frá hesum. Fráboðanarskyldan sambært hesum stykki verður sett fram um ásetingarnar í øðrum lógum um tagnarskyldu í viðkomandi yrkjum.
Stk. 2. 1) Tann, ið fær kunnleika til, at foreldur ella annar uppalari vanrøkir, meinslar ella misnýtir eitt barn, ella at barnið á annan hátt livir undir viðurskiftum, ið kunnu skaða tess sálarligu ella likamligu heilsu ella menning, hevur skyldu til at boða avvarðandi barnaverndartænastu frá hesum. Fráboðarin kann vera ónavngivin.
Stk. 3. 1) Fráboðast skal eisini eftir stk. 1 og 2 um kvinnu, ið er við barn, tá ið mett verður, at tørvur er á stuðli sambært hesi lóg, t.d. vegna rúsevnismisnýtslu, sosialum ella sálarligum ávum.
Stk. 4. Barnaverndartænastan skal sum skjótast, og seinast innan eina viku, ganga ígjøgnum innkomnar fráboðanir og meta um, hvørt kanningar skulu setast í verk sambært hesi lóg, sí §§ 45 og 49.
Stk. 5. 1) 2) Barnaverndartænastan skal boða fráboðara sbrt. stk. 1 frá, hvørt fráboðanin er móttikin. Um ikki serlig viðurskifti tala ímóti hesum, skal barnaverndartænastan boða fráboðara sbrt. stk. 1 frá, hvørt fráboðanin hevur ført til, at málið verður kannað, ella at fyriskipanir eru settar í verk sambært hesi lóg. Afturboðanin fevnir bert um tann, ið fráboðað er um.
Stk. 6. 2) Um ikki serlig viðurskifti tala ímóti hesum, kann barnaverndartænastan, tá tað hevur avgerandi týdning fyri, hvørja hjálp og stuðul fráboðari sbrt. stk. 1 kann veita barninum, kunna um, hvørjar fyriskipanir eru settar í verk.
Fyribyrgjandi fyriskipanir
§ 15. Um kanningin sambært § 45 vísir, at neyðugt er at seta fyriskipanir í verk fyri barnið sambært hesi lóg, skal barnaverndarnevndin við samtykki frá og í samstarvi við tann ella tey, ið hava foreldramyndugleikan, seta fyriskipanir í verk, undir hesum:
1) veita sálarfrøðiliga ella aðra hóskandi hjálp til barnið og/ella familjuna,
2) veita familjuviðgerð ella líknandi stuðul,
3) veita stuðul í heiminum,
4) 1) veita heilt ella partvíst ansingarpláss á dagstovni, í dagrøkt ella líknandi fyri børn, tá ið tað av sosialum, orsøkum verður mett at vera neyðugt,
5) hjálpa við at finna hóskandi útbúgvingarpláss, arbeiðspláss ella líknandi til barnið,
6) menna frítíðarvirksemið hjá barninum,
7) geva tilboð um umlættingarskipan hjá góðkendum fosturforeldrum,
8) stuðla foreldrum at fáa og fullføra viðgerð vegna sjúku, rúsevnismisnýtslu ella aðrar persónligar trupulleikar,
9) tilnevna ein fastan persón, ið barnið altíð kann seta seg í samband við við sínum trupulleikum,
10) veita persónligan ráðgeva til barnið,
11) 1) veita stuðul til barn, 16 ár ella eldri, í egnum kamari ella egnari íbúð.
Stk. 2. Barnaverndarnevndin kann um neyðugt seta fyriskipanir eftir stk. 1, nr. 1, 4, 5, 6, 9 og 10 í verk, hóast foreldur/foreldramyndugleiki ikki loyva tí, um tað má metast at vera av munandi týdningi fyri barnsins serliga tørv á stuðli, og tá ið endamálið við fyriskipanini verður mett at kunna røkkast uttan samtykki frá tí ella teimum, ið hava foreldramyndugleikan. Um barnið hevur fylt 15 ár, skal samtykki í hesum føri tó fáast frá barninum, áðrenn nøkur fyriskipan verður sett í verk.
Stk. 3. Umframt at kommunan heldur útreiðslurnar, ið standast av stk. 1, sbr. § 68, kann barnaverndarnevndin veita fíggjarligan stuðul til útreiðslur, ið fylgja av fyriskipanum eftir stk. 1, nr. 1-8, tá ið foreldrini ikki sjálvi megna útreiðslurnar.
Stk. 4. 1) (Strikað).
§ 15 a. 1) Høvuðsbarnaverndarnevndin kann innskriva familju til familjuviðgerð á stovni hjá landinum sum dag- ella samdøgurstilboð.
Stk. 2. Høvuðsbarnaverndarnevndin kann innskriva barn, ið er fevnt av hesi lóg, og sum ikki kann integrerast á kommunalum dagstovni, á dagstovn hjá landinum.
Stk. 3. Barnaverndarnevndin kann veita fíggjarligan stuðul til útreiðslur, ið standast av fyriskipan eftir stk. 1 og 2, tá ið foreldrini ikki sjálvi megna útreiðslurnar. Um familjan verður innskrivað til familjuviðgerð eftir stk. 1, fáa foreldrini endurgjald fyri mista arbeiðsinntøku, tó í mesta lagi við eini upphædd samsvarandi við hægstu sjúkradagpeningaveiting.
Fyriskipanir til ung í aldrinum 18 – 23 ár
§ 15 b. 1) Barnaverndarnevndin kann avgera, at ein fyribyrgjandi fyriskipan skal halda fram eftir, at tann ungi hevur fylt 18 ár, ella seta aðra fyriskipan í verk eftir § 15, stk. 1, nr. 1, 5, 6, 9, 10 og 11.
Stk. 2. Er tann ungi umsorganaryvirtikin eftir § 19, tá viðkomandi fyllir 18 ár, kann Høvuðsbarnaverndarnevndin taka avgerð um, at:
1) fyriskipanin skal halda fram,
2) seta í verk uppihald í stovnslíknandi fyriskipan, og
3) seta í verk útslúsing frá uppihaldsstaðnum,
Stk. 3. Ein ella fleiri av fyriskipanunum í stk. 1 og 2 skulu setast í verk, tá tann ungi fyllir 18 ár, um tað verður mett at vera av munandi týdningi fyri, at tann ungi kann megna eina sjálvstøðuga vaksnamannatilveru. Fyriskipanin kann tó bert setast í verk, um tann ungi samtykkir.
Stk. 4. Fyriskipanir eftir stk. 1 og 2 skulu halda uppat, tá endamálið er rokkið, ella fyriskipanin ikki longur tænir endamálinum, og í seinasta lagi tá tann ungi fyllir 23 ár. Fyriskipan eftir stk. 2, nr. 1 skal tó halda uppat í seinasta lagi, tá tann ungi fyllir 21 ár.
§ 16. Barnaverndarnevndin skal hava eftirlit við, hvussu barnið og foreldrini hava tað, eftir at ein fyriskipan er sett í verk.
Stk. 2. 1) Barnaverndarnevndin skal í seinasta lagi 3 mánaðir eftir, at ein fyriskipan er sett í verk, meta um, hvørt fyriskipanin virkar eftir ætlan, ella um neyðugt er at seta nýggjar fyriskipanir í verk, og um ætlanin eftir § 47 skal broytast. Barnaverndarnevndin skal eftir hetta meta um fyriskipanirnar minst 6. hvønn mánað.
Stk. 3. 1) Er barnið sett heiman, skal eftirlitið eftir stk. 1 umfata minst tvær árligar eftirlitisvitjanir, har barnaverndartænastan tosar við barnið, helst í einrúmi. Metingin eftir stk. 1 skal grundast á eftirlitisvitjanirnar.
Stk. 4. 1) Barnaverndarnevndin skal taka stig til, at nýggjar fyriskipanir verða settar í verk, og ætlanin eftir § 47 broytt, um metingin eftir stk. 1 vísir, at tørvur er á hesum.
§ 16 a. 1) Barnaverndarnevndin kann seta heimið undir umsjón við at seta eftirlitsverja í heimið.
Stk. 2. Landsstýrismaðurin ásetir nærri reglur um heimildir og skyldur hjá eftirlitsverjum.
§ 17. 1) Er vandi fyri, at eitt barn verður skatt av at verða verandi í heiminum, kann barnaverndarnevndin uttan samtykki frá tí ella teimum, ið hava foreldramyndugleikan, avgera at taka barnið úr heiminum uttan rættarúrskurð.
Stk. 2. Um barnaverndarnevndin ikki er saman, kann formaðurin ella, tá honum berst frá, næstformaðurin avgera at taka barnið úr heiminum sambært stk. 1.
Stk. 3. Avgerðin skal skjótast til ber og innan 2 yrkadagar leggjast fyri Høvuðsbarnaverndarnevndina til góðkenningar.
Stk. 4. Í teimum førum, har eitt barn er uttan umsorgan, skal barnaverndarnevndin seta í verk neyðugar fyriskipanir.
Stk. 5. 1) Avgerðin sambært stk. 1, 2 og 4 um at taka barnið bráðfeingis úr heiminum kann ikki standa við í meira enn fýra mánaðir.
§ 18. 2) Í teimum førum, har orsøk er at halda, at eitt barn hevur eina lívshóttandi ella álvarsama sjúku ella skaða, er fyri kynsligum ágangi ella øðrum harðskapi, og um tann ella tey, ið hava foreldramyndugleikan, og barnið, ið hevur fylt 15 ár, ikki geva samtykki til, at barnið kemur til kanningar ella viðgerð, kann barnaverndarnevndin uttan rættarúrskurð avgera, at barnið skal til hóskandi viðgerð ella kanning, undir hesum viðgerð og kanning, ið Barnahúsið fyriskipar.
Stk. 2. Um barnaverndarnevndin ikki er saman, kann formaðurin ella, tá honum berst frá, næstformaðurin avgera, at barnið skal til hóskandi viðgerð ella kanning sambært stk. 1.
Stk. 3. Avgerðir sambært stk. 1 og 2 skulu skjótast til ber, og innan 2 yrkadagar, leggjast fyri Høvuðsbarnaverndarnevndina til góðkenningar.
Yvirtøka av umsorganini fyri barni
§ 19. Høvuðsbarnaverndarnevndin kann taka avgerð um umsorganaryvirtøku í hesum førum:
1) tá ið álvarsom vanrøkt er í mun til dagligu umsorganina fyri barninum,
2) um barnið er fyri harðskapi ella øðrum álvarsomum ágangi,
3) um líkt er til, at barnsins heilsa ella menning er í álvarsomum vanda vegna foreldranna vantandi umsorgan,
4) um barnið hevur misnýtslutrupulleikar, brotsligan atburð ella aðrar álvarsamar sosialar trupulleikar, ella
5) um barnið hevur aðrar atferðar- ella tillagingartrupulleikar.
Stk. 2. Yvirtøka av umsorganini fyri einum barni sambært stk. 1 skal bert nýtast, um mett verður, at umsorganaryvirtøka er neyðug og best fyri barnið, og tá ið fyribyrgjandi fyriskipanirnar sambært hesi lóg ikki verða mettar at skapa eitt nøktandi úrslit fyri barnið.
Stk. 3. Barnaverndarnevndin hevur uppfylgjanina av málinum um hendi sambært § 16.
Stk. 4. 1) Í sambandi við umsorganaryvirtøku skal barnaverndartænastan hjálpa barninum at finna ein persón, ið kann tilnevnast sum fastur persónur, ið barnið altíð kann venda sær til við sínum trupulleikum, meðan barnið er sett heiman.
Forboð viðvíkjandi flyting av barni, tá ið tað er sett heiman
§ 20. 1) Er eitt barn sett heiman við samtykki frá tí ella teimum, ið hava foreldramyndugleikan, kann barnaverndarnevndin avgera, at barnið í mesta lagi tríggjar mánaðir ikki skal setast heimaftur.
Stk. 2. Ein slík avgerð kann einans takast, um eingin rímilig orsøk er fyri, at barnið skal flytast, ella um flytingin kann vera barninum at skaða.
Stk. 3. Avgerðir sambært stk. 1 skulu skjótast til ber, og innan 2 yrkadagar, leggjast fyri Høvuðsbarnaverndarnevndina til góðkenningar.
Stk. 4. Barnaverndarnevndin hevur uppfylgjanina av málinum um hendi sambært § 16.
§ 21. Barnaverndarnevndin yvirtekur umsorganarábyrgdina av barninum, tá ið tað verður sett heiman.
Stk. 2. Barnaverndarnevndin kann lata umsorganarábyrgdina upp í hendurnar á fosturforeldrunum ella stovninum, har barnið býr.
Samverurættur og duldur bústaður
§ 22. 1) Í hesi lóg hava børn og foreldur samverurætt í tann mun, samverurætturin ikki er skerdur sambært foreldramyndugleikalógini.
Stk. 2. Høvuðsbarnaverndarnevndin tekur støðu til, hvussu samvera skal skipast í málum viðvíkjandi yvirtøku av umsorgan.
Stk. 3. 1) Ein avtala ella avgerð um samveru sambært foreldramyndugleikalógini er galdandi, um Høvuðsbarnaverndarnevndin ikki avger annað.
Stk. 4. 3) Tá ið tað er neyðugt fyri heilsu og menning hjá barninum, kann Høvuðsbarnaverndarnevndin seta treyt um, at umboð fyri barnaverndartænastuna skal vera hjástatt undir samveru ímillum barn og foreldur. Høvuðsbarnaverndarnevndin tekur eftir tilmæli frá Barnaverndartænastuni støðu til, um umboðið fyri Barnaverndartænastuna skal virka sum
1) eftirlit við ella
2) stuðul hjá foreldrunum.
Stk. 5. Høvuðsbarnaverndarnevndin kann nokta foreldrunum samverurætt, um tað verður mett at vera best fyri barnið.
Stk. 6. Høvuðsbarnaverndarnevndin kann í serligum førum nokta foreldrunum at vita, hvar barnið býr.
Stk. 7. Høvuðsbarnaverndarnevndin kann geva øðrum enn foreldrunum loyvi til samveru við barnið.
Varandi yvirtøka av umsorganini
§ 23. Høvuðsbarnaverndarnevndin kann taka avgerð um at taka umsorganina varandi frá foreldrunum, um:
1) 1) tað má metast at vera sannlíkt, at foreldrini varandi ikki eru før fyri at geva barninum nøktandi umsorgan,
2) 1) eitt barn verður álvarsliga misrøkt, misnýtt kynsliga ella er fyri álvarsligum sálarligum ella likamligum ágangi ella eyðmýking í heiminum,
3) 1) barnið hevur verið til fosturs í minst 5 ár, og hevur fingið so sterkt tilknýti til fosturforeldrini, at tað má metast at vera av stórum týdningi og best fyri barnið, at tað verður verandi hjá fosturforeldrunum.
Stk. 2. Umsorganin kann bert verða tikin varandi frá foreldrunum, um tað ikki er møguligt at seta aðrar og lagaligari fyriskipanir í verk, ella um slíkar fyriskipanir hava verið royndar, men ikki givið úrslit.
Avgerð um umsorganaryvirtøku verður broytt, sett úr gildi ella endar 1)
§ 24. 1) Viðvíkjandi fyriskipanum um umsorganaryvirtøku sambært § 19 skal barnaverndarnevndin við jøvnum millumbilum meta um, hvørt umstøðurnar hjá tí ella teimum, ið hava foreldramyndugleikan, eru broyttar soleiðis, at barnið aftur kann fáa nøktandi umsorgan í heiminum, ella um støðan framvegis er soleiðis, at barnið eigur at verða verandi uttan fyri heimið. Barnaverndarnevndin leggur eftirmetingina fyri Høvuðsbarnaverndarnevndina eftir mannagongdini í kapitli 8.
Stk. 2. 1) Metir Høvuðsbarnaverndarnevndin, at umstøðurnar eru broyttar, soleiðis at barnið aftur kann fáa nøktandi umsorgan í heiminum, skal Høvuðsbarnaverndarnevndin seta avgerðina um umsorganaryvirtøku sambært § 19 úr gildi.
Stk. 3. 1) Metir Høvuðsbarnaverndarnevndin, at støðan framvegis er soleiðis, at barnið eigur at verða verandi uttan fyri heimið, tekur Høvuðsbarnaverndarnevndin avgerð um, at fyriskipanin skal halda áfram.
Stk. 4. 1) (Strikað).
Stk. 5. 1) (Strikað).
Stk. 6. 1) (Strikað).
§ 24 a. 1) Hevur eitt barn ikki verið sett heiman innan fyri tað seinasta árið, kann ein fyriskipan um umsorganaryvirtøku ikki halda fram longur enn eitt ár frá tí degi, Høvuðsbarnaverndarnevndin tók avgerð um fyriskipanina uttan við nýggjari avgerð frá Høvuðsbarnaverndarnevndini.
Stk. 2. Hevur eitt barn verið sett heiman innan fyri tað seinasta árið, kann ein fyriskipan um umsorganaryvirtøku ikki halda fram longur enn tvey ár frá tí degi, Høvuðsbarnaverndarnevndin tók avgerð um fyriskipanina uttan við nýggjari avgerð frá Høvuðsbarnaverndarnevndini.
Stk. 3. Freistin í stk. 1 og 2 verður roknað frá tí degi, at Høvuðsbarnaverndarnevndin tók avgerð.
Stk. 4. Hóast ásetingina í stk. 1 og 2, kann Høvuðsbarnaverndarnevndin áseta styttri freist fyri, nær eftirmeting skal leggjast fyri Høvuðsbarnaverndarnevndina til avgerðar.
Stk. 5. Høvuðsbarnaverndarnevndin kann áseta eina longri freist enn tær í stk. 1 og 2, um umstøðurnar, ið eru grundarlagið fyri avgerðini, eftir øllum líkindum mugu væntast at vera til staðar út yvir freistina.
§ 24 b. 1) Tann ella tey, ið hava foreldramyndugleikan, kunnu krevja, at eitt mál um yvirtøku av umsorganini fyri einum barni sambært § 19, ella um varandi yvirtøku av umsorganini fyri einum barni sambært § 23, skal viðgerast av Høvuðsbarnaverndarnevndini av nýggjum, um umstøður teirra eru munandi broyttar.
Stk. 2. Barnaverndarnevndin leggur málið av nýggjum fyri Høvuðsbarnaverndarnevndina eftir mannagongdini í kapitli 8.
Stk. 3. Høvuðsbarnaverndarnevndin kann tó nokta fyri, at málið verður viðgjørt av nýggjum, um málið teir seinastu 12 mánaðirnar hevur verið viðgjørt av hesi nevnd.
§ 24 c. 1) Í sambandi við nýggja avgerð um umsorganaryvirtøku skal málið um samverurætt sambært § 22 eisini verða endurskoðað.
Stk. 2. Áðrenn nýggja avgerð viðvíkjandi umsorganaryvirtøku skulu fosturforeldrini verða hoyrd.
§ 24 d. 1) Eitt barn, ið er umsorganaryvirtikið sambært § 19, kann ikki setast heim aftur uttan við avgerð frá Høvuðsbarnaverndarnevndini.
Stk. 2. Í sambandi við eina avgerð um at barnið skal setast heim aftur, ásetur Høvuðsbarnaverndin eitt tíðarskeið at fyrireika heimsetanina sbrt. § 24 f.
Stk. 3. Er barnið sett heiman við samtykki, og verður samtykkið afturtikið, skal barnaverndarnevndin leggja tilmælið fyri Høvuðsbarnaverndarnevndina til støðutakan í seinasta lagi 14 dagar eftir, at samtykkið er afturtikið, um barnaverndarnevndin ikki kann taka avgerð eftir § 20.
§ 24 e. 1) Barnið kann ikki setast heim aftur, um mett verður, at tað eftir eini heildarmeting kann verða atvoldin til álvarsamar trupulleikar fyri barnið, um tað verður flutt.
§ 24 f. 1) Høvuðsbarnaverndarnevndin skal áseta eitt tíðarskeið at fyrireika heimsetanina. Longdin á tíðarskeiðinum kann vara upp til 6 mánaðir. Í serligum førum kann Høvuðsbarnaverndarnevndin avgera, at einki tíðarskeið skal ásetast at fyrireika heimsetanina. Longdin á tíðarskeiðinum verður ásett við atliti at:
1) møguleikanum at tryggja eina varliga og tilrættarlagda heimsetan fyri barnið,
2) fyrireikan av møguligum fyriskipanum til barnið ella foreldrini, eftir at barnið er komið heim aftur,
3) møguleikanum hjá barnaverndartænastuni fyri at meta um, hvørt tað er grundarlag fyri at taka avgerð um umsorganaryvirtøku, tá foreldrini hava afturkallað samtykkið.
Stk. 2. Tíðarskeiðið, ið verður ásett at fyrireika heimsetanina, er framhald av tí fyriskipan, ið er í løtuni eftir § 19.
§ 24 g. 1) Ein fyriskipan skal halda uppat, tá endamálið er rokkið, hon ikki longur tænir endamálinum, ella tá barnið fyllir 18 ár, sbrt. tó § 15 b.
Kapittul 5
§ 25. Kommunurnar stovnseta eina fosturforeldraskipan fyri alt landið. Fosturforeldraskipanin er ein partur av virkseminum á Barnaverndarstovuni.
Stk. 2. Í serligum førum, tá ið talan er um sera trupul børn, ið ikki kunnu fáa nøktandi fosturheim í Føroyum, kann Barnaverndarstovan loyva, at børn verða sett í fosturheim uttanlands.
§ 26. Eitt fosturheim sambært hesi lóg er at skilja, tá ið eitt barn verður sett heiman í eitt annað heim, har fosturforeldur hava umsorgan fyri tí í styttri ella longri tíðarskeið. Talan kann m.a. vera um umlætting, bráðfeingis fosturheim, og fosturheim, har børn verða sett fyribils ella varandi til fosturs.
Stk. 2. Eitt barn kann setast til fosturs, tá ið:
1) foreldrini samtykkja í, at barnið verður sett í fosturheim,
2) barnið ongan verja hevur,
3) barnið fyribils er undir barnaverndarnevndarinnar umsorgan uttan foreldranna samtykki.
§ 27. Fosturforeldraskipanin góðkennir fosturforeldur.
Stk. 2. Áðrenn fosturforeldur verða góðkend, skal tryggjast, at fosturforeldrini hava:
1) reina revsiváttan,
2) læknaváttan um heilsustøðu teirra,
3) góðar bústaðarumstøður,
4) fíggjarlig viðurskifti, sum eru í lagi, og
5) at tey hava neyðug umsorganarevni og foreldraførleika og møguligar royndir sum góðir uppalarar.
Stk. 3. Tá ið fosturforeldur eru góðkend, verður ein avtala gjørd ímillum Fosturforeldraskipanina og fosturforeldrini um, at tey m.a. skulu vera tøk at taka ímóti einum barni, tá ið tørvur er á tí.
Stk. 4. Fosturforeldur til tað einstaka barnið skulu veljast eftir tørvinum hjá barninum.
Stk. 5. 1) 3) Tá fosturforeldur skulu veljast, skulu fyrilit takast fyri næstrafólkum ella øðrum, ið hava tætt samband við barnið. Hóast ásetingina í stk. 2, nr. 1 – 4 kunnu hesi veljast, um tey kunnu góðkennast sum ítøkiliga egnað í mun til tað ávísa barnið. Um mett verður, at næstrafólk ella onnur, ið hava tætt samband við barnið, eiga at veljast sum fosturforeldur, ger Barnaverndartænastan eitt ítøkiligt tilmæli til Fosturforeldraskipanina at taka avgerð út frá.
Stk. 6. 1) Fosturforeldur skulu luttaka á einum skeiði um at vera fosturforeldur. Tað áliggur Fosturforeldraskipanini at stuðla og fyrireika fosturforeldrini, áðrenn barnið verður latið teimum, og um tørvur er á tí geva teimum stuðul, undirvísing og vegleiðing, ímeðan barnið er til fosturs og í serligum førum eftir, at barnið er farið úr fosturheiminum.
Stk. 7. Fyribyrgjandi fyriskipanir sambært § 15 kunnu setast í verk fyri barnið og fosturforeldrini, ímeðan barnið er í fosturheiminum.
§ 28. Tá ið eitt barn verður sett í fosturheim, skal skrivlig avtala gerast ímillum fosturforeldur og Fosturforeldraskipanina. Avtalan skal gerast í samráð við avvarðandi barnaverndarnevnd.
Stk. 2. Í avtaluni skulu m.a. hesi viðurskifti vera ásett:
1) hvør hevur umsorganina fyri barninum, og hvat hetta fevnir um, sbr. § 26, stk. 2.
2) hvussu leingi ætlanin er, at barnið verður í fosturheiminum.
3) samsýning til fosturforeldur, gjald fyri uppihald og aðrar útreiðslur, sum standast av barninum.
4) samverurættur hjá foreldrunum og øðrum persónum.
5) stuðul, vegleiðing og undirvísing frá Fosturforeldraskipanini til fosturforeldur.
Stk. 3. Áðrenn ein avtala um at seta eitt barn varandi til fosturs verður gjørd, skulu fosturforeldrini hava umsorgan fyri barninum í eitt ár sum royndartíð og víst seg at vera skikkað til at uppala barnið.
Stk. 4. Fosturforeldraskipanin tilevnar standardavtalur at nýta til avtalur sambært stk. 1.
§ 29. Áðrenn eitt barn verður sett í fosturheim, ásetur Fosturforeldraskipanin samsýningina til fosturforeldrini sambært galdandi reglum.
Stk. 2. 1) Avvarðandi barnaverndartænasta rindar fosturforeldrunum samsýning sbrt. stk. 1, tá ið tey hava tikið eitt barn til fosturs.
Stk. 3. 1) Harumframt rindar avvarðandi barnaverndartænasta uppihaldsútreiðslur og aðrar útreiðslur viðvíkjandi barninum.
Stk. 4. Landsstýrismaðurin ásetur nærri reglur um samsýning til fosturforeldur, gjald fyri uppihald og aðrar útreiðslur viðvíkjandi barninum.
Órøkt
§ 30. Um barnaverndartænastan fær kunnleika til, at fosturforeldur ikki røkja sínar uppalingarskyldur, skal hon alt fyri eitt kunna Fosturforeldraskipanina um málið.
Stk. 2. Fær Fosturforeldraskipanin av sínum eintingum ella frá barnaverndartænastu kunnleika til, at fosturforeldur ikki røkja sínar uppalingarskyldur, skal skipanin alt fyri eitt taka stig til at taka barnið úr fosturheiminum og seta tað í nýtt fosturheim.
Stk. 3. Tá ið fosturforeldur ikki røkja sínar uppalingarskyldur, skal Fosturforeldraskipanin taka góðkenning teirra sum fosturforeldur aftur.
§ 31. Um eitt av fosturforeldrunum doyr ella flytur úr heiminum, um fosturforeldrini skifta bústað, ella umstøðurnar hjá teimum á annan hátt broytast munandi, skulu bæði ella annað av fosturforeldrunum so skjótt sum gjørligt kunna Fosturforeldraskipanina.
Stk. 2. Fosturforeldraskipanin kann endurskoða avtaluna við fosturforeldrini, um tað verður mett neyðugt.
§ 32. Fosturforeldraskipanin ger og røkir eina skrá yvir fosturforeldur og yvir børn í fosturheimum.
Stovnar v.m.
§ 33. 4) Landsstýrismaðurin stovnsetur og rekur samdøgursstovnar og aðrar samdøgursfyriskipanir, við tilknýttum sertænastum, fyri børn, ið eru fevnd av hesi lóg.
Stk. 2. 4) Landsstýrismaðurin stovnsetur og rekur dagstovnar fyri børn, ið eru fevnd av hesi lóg og sum ikki kunnu integrerast á kommunalum dagstovni.
Stk. 3. 1) Landsstýrismaðurin stovnsetur og rekur samdøgursstovnar fyri familjur, ið eru fevndar av hesi lóg.
Stk. 4. 1) Landsstýrismaðurin kann loyva øðrum at stovnseta og reka stovnar sambært stk. 1 - 3. Í hesum førum skulu serlig atlit takast til, at tilboðið verður nøktandi, og avtala skal gerast um treytir fyri stovnsetan, innihaldi í tilboðnum, rættindi hjá børnum og familjum á stovninum, eftirlit v.m. Barnaverndarnevndin á staðnum, har stovnurin skal liggja, skal hoyrast, áðrenn loyvi til stovnsetan verður givið.
Stk. 5. Fyri stovnsetan av stovni skal góðkenning fáast til vega frá neyðugum myndugleikum sambært aðrari lóggávu.
Stk. 6. Landsstýrismaðurin kann áseta nærri reglur um virksemi á stovnum, ið eru stovnsettir sambært hesi lóg.
§ 34. Landsstýrismaðurin kann seta í verk royndarskipanir viðvíkjandi stovnum til børn, ið eru fevnd av hesi lóg.
Stk. 2. Landsstýrismaðurin kann áseta nærri reglur um royndarskipanir sambært stk. 1.
§ 35. 1) Eitt barn verður innskrivað á samdøgursstovn við avgerð frá Høvuðsbarnaverndarnevndini. Høvuðsbarnaverndarnevndin ansar eftir, at barnið verður sett á rættan samdøgursstovn.
Stk. 2. 1) Um einki nøktandi pláss er á samdøgursstovni í Føroyum, kann Høvuðsbarnaverndarnevndin taka avgerð um, at barnið skal setast á stovn uttanlands.
Stk. 3. 1) Barnið kann ikki útskrivast uttan við avgerð frá Høvuðsbarnaverndarnevndini, sbrt. § 24, stk. 2 og § 24 d.
Afturhaldan á stovni grundað í egnum samtykki
§ 36. Eitt barn við álvarsomum atferðartrupulleikum kann verða sett á hóskandi viðgerðarstovn við samtykki frá tí ella teimum, ið hava foreldramyndugleikan, og, um barnið hevur fylt 15 ár, við samtykki frá barninum.
Stk. 2. Leiðarin á samdøgursstovninum kann taka avgerð um, at barnið kann afturhaldast á stovninum í upp til tríggjar vikur, roknað frá innflytingini.
Stk. 3. Tá ið barnið verður innskrivað á stovn at fáa viðgerð ella upplæring í minst tríggjar mánaðir, kann leiðarin á samdøgursstovninum taka avgerð um, at barnið kann afturhaldast í upp til tríggjar vikur, eftir at samtykkið greitt og týðiliga er afturtikið.
Stk. 4. Um barnið rýmir, men verður tikið aftur til stovnin innan tríggjar vikur, kann afturhaldsfreistin roknast av nýggjum til at byrja frá tí løtu, ið barnið kom aftur á stovnin.
Stk. 5. Samtykkið skal vera skrivligt og vera stovnsleiðaranum í hendi, áðrenn barnið flytur inn á stovnin. Áðrenn samtykkið verður givið, skal tann, ið samtykkir, vera kunnaður um møguligar treytir við samtykkinum.
Setan og afturhald á stovni uttan egið samtykki
§ 37. 1) Um tað verður mett neyðugt fyri at kunna gera av, um tað er eyðsýndur vandi fyri álvarsomum skaða á barnsins heilsu ella menning, og tann ella tey, ið hava foreldramyndugleikan, ella barnið ikki geva samtykki, kann Høvuðsbarnaverndarnevndin gera av at seta barnið til eygleiðingar og kanningar á stovni ella, við undirtøku frá lækna, á sjúkrahúsi. Ein slík kanning skal vera liðug innan 2 mánaðir eftir, at kanningin er sett í verk.
Stk. 2. 5) Høvuðsbarnaverndarnevndin kann taka avgerð um, at eitt barn, sum hevur víst álvarsamar atferðartrupulleikar, við t.d. álvarsomum ella afturvendandi brotsverki ella við framhaldandi misnýtslu av rúsevnum, verður sett á stovn til eygleiðingar, kanningar og viðgerð í upp til 4 vikur, uttan samtykki frá tí ella teimum, ið hava foreldramyndugleikan, ella frá barninum.”
Stk. 3. 5) Um barnið hevur tørv á longri viðgerð, og samtykki frá tí ella teimum, ið hava foreldramyndugleikan, ella frá barninum, ikki er til skjals, kann Høvuðsbarnaverndarnevndin taka avgerð um, at barnið skal ávísast til ein viðgerðar- ella upplæringarstovn í upp til 12 mánaðir. Í serligum førum kann uppihaldið leingjast við 12 mánaðum.
Rættindi undir búsitan á stovni
§ 38. Stovnar skulu rekast soleiðis, at børnini sum høvuðsregla hava sjálvsavgerðarrætt í persónligum spurningum, og hava ta samveru við onnur, sum tey ynskja.
Stk. 2. Ásetingarnar í stykki 1 eru ikki galdandi í hesum førum:
1) um hetta sæð í mun til barnsins aldur og búning ikki verður mett at vera ráðiligt,
2) um hetta skaðar endamálið við stovnsuppihaldinum, ella
3) um hetta er í ósamsvari við stovnsins ábyrgd av tryggleika og trivnaði.
Stk. 3. Tá ið eitt barn er sett heiman sambært §§ 36 og 37, kann leiðarin á stovninum nokta barninum at sleppa út í tann mun, tað tænir endamálinum við, at barnið varð sett á stovn.
Stk. 4. Stovnurin kann rinda barninum eina ávísa upphædd til lummapening, sum landsstýrismaðurin ásetur.
§ 39. Undir stovnsuppihaldinum er ikki loyvt:
1) at revsa børn likamliga,
2) at fest børn við beltum, reimum o.ø.
3) at læsa børn inni í einrúmi
4) at nýta limaliga valdsnýtslu móti børnum
5) at kanna samskifti barnsins, undantikið í serligum førum, um tað hevur til endamáls:
a) at forða barninum at taka rúsevni,
b) at forða rúsevnum ella vandamiklum lutum at koma inn á stovnin, ella
c) at forða fyri øðrum brotsligum atburði, tá ið illgruni er til tess.
Stk. 2. Likamlig valdsnýtsla og at læsa børn inni í einrúmi er tó loyvt, tá hetta er neyðsýnt fyri at verja barnið ella onnur á stovninum. Valdsnýtslan skal altíð standa í mát við umstøðurnar í hvørjum einstøkum føri.
Stk. 3. 6) Landsstýrismaðurin ásetur nærri reglur um valdsnýtslu á stovnum, herundir um nágreining av undantøkunum í stk. 1, nr. 5 og stk. 2..
Eftirlit við stovnum
§ 40. Landsstýrismaðurin hevur eftirlit við stovnum sambært hesi lóg.
Stk. 2. Somuleiðis hevur landsstýrismaðurin eftirlit við virkseminum á stovninum og við, at øll krøv til trygd og heilsuviðurskifti verða fylgd.
§ 41. Fyrisitingarlógin, løgtingslóg um innlit í fyrisitingina og løgtingslóg um viðgerð av persónsupplýsingum eru galdandi við teimum serligu ásetingunum, sum eru í hesi lóg.
§ 42. Gerðabók verður førd yvir fundir hjá barnaverndarnevndum.
Stk. 2. Upplýsast skal:
1) hvør var til staðar á fundinum,
2) hvørji mál hava verið fyri,
3) um navn og aldur á teimum børnum, hvørs mál hava verið viðgjørd,
4) um skjøl, sum eru framløgd á fundinum og um frágreiðingar, sum eru givnar á fundinum, og
5) um tey ráð, sum eru givin á fundinum.
Stk. 3. Gerðabókin skal undirskrivast av teimum barnaverndarnevndarlimum, ið vóru til staðar á fundinum.
Stk. 4. Undan fundinum skal tann, ið setur fundin, minna fundarluttakararnar á tagnarskyldu teirra sambært § 51 og fylgjur av broti á tagnarskylduna sambært revsilógini.
Viðtøkuføri
§ 43. Fyri at barnaverndarnevndin kann taka avgerð um at seta í verk fyriskipanir sambært hesi lóg, skal minst helvtin av limunum, formaðurin íroknaður, vera til staðar. Er meirilutin í nevndini ikki samdur við formannin um, hvørt eitt mál skal leggjast fyri Høvuðsbarnaverndarnevndina, tekur formaðurin avgerð.
Stk. 2. Um barnaverndarnevndin ikki er saman, kann formaðurin ella, tá honum berst frá, næstformaðurin í barnaverndarnevndini seta í verk fyribils fyriskipanir, ið ikki kunnu útsetast, av tí at vandi er fyri barnsins vælferð. Slíkar avgerðir verða skjótast gjørligt lagdar fyri barnaverndarnevndina til góðkenningar
§ 44. Eitt barn skal kunnast og hoyrast, um tess menning og búning loyvir tí, og um tað verður mett at vera til frama fyri barnið.
Stk. 2. Hevur barnið fylt 12 ár, skal tað altíð verða hoyrt, áðrenn ein avgerð verður tikin.
Stk. 3. Dentur skal leggjast á barnsins ummæli.
Stk. 4. Hevur barnið fylt 15 ár, skal tað vera partur í málinum við teimum rættindum, sum har tilhoyra.
§ 45. 1) Um rímilig orsøk er til at halda, at eitt barn hevur tørv á, at fyriskipan verður sett í verk sambært hesi lóg, skal barnaverndarumsitingin skjótast til ber kanna málið, sbr. § 49. Kanningin skal taka støði í eini heildarmeting og skal fevna um barnsins:
1) menning og atferð,
2) familjuviðurskifti,
3) Ansingarviðurskifti
4) skúlaviðurskifti,
5) heilsuviðurskifti,
6) frítíðarviðurskifti og vinskap, og
7) onnur viðkomandi viðurskifti.
Stk. 2. 1) Í kanningini skal barnaverndarumsitingin lýsa styrkir og trupulleikar hjá barninum, familjuni og netverkinum rundan um barnið. Hevur barnið fylt 16 ár, skal kanningin harumframt lýsa tey serligu viðurskifti, ið atlit skal takast til, í sambandi við val av fyriskipan til hendan aldursbólk, sbr. §§ 15, 15 b og 19.
Stk. 3. 1) Frágreiðing skal fáast til vega frá teimum myndugleikum og øðrum, ið verða mett at kunna geva týðandi frágreiðingar í málinum.
Stk. 4. 1) Myndugleikarnir og onnur sambært stk. 3 hava skyldu til at geva frágreiðing í málinum, sbr. § 74, stk. 1.
Stk. 5. 1) Kanningin skal fremjast soleiðis, at hon minst møguligt skaðar nakran avvarðandi, og skal ikki gerast meiri víðfevnd enn neyðugt.
Stk. 6. 1) Barnaverndarumsitingin skal ansa eftir, at ikki óneyðugur kunnugleiki til kanningina verður breiddur út.
Stk. 7. 1) Foreldrini ella tey, sum barnið býr hjá, kunnu ikki seta seg upp ímóti, at ein kanning sambært hesi lóg verður framd við vitjan í heiminum.
Stk. 8. 1) 2) Barnaverndarumsitingin skal tosa við barnið í tann mun, barnsins búning og umstøðurnar í málinum ikki tala ímóti hesum. Kann barnaverndarumsitingin ikki tosa við barnið, eigur barnaverndarumsitingin á annan hátt at fáa lýst sjónarmið barnsins. Í tann mun, atlitið til barnið talar fyri hesum, kann barnaverndarumsitingin tosa við barnið uttan samtykki frá tí ella teimum, ið hava foreldramyndugleikan, og uttan at hesi eru hjástødd. Barnið eigur í hesum førum at hava hjásitara.
Stk. 9. 1) Øll skjøl í málinum skulu skrásetast og varðveitast á einum tryggum staði.
Stk. 10. 1) Tá ið kanning er liðug, ger barnaverndarumsitingin eitt tilmæli, sum verður lagt fyri barnaverndarnevndina.
§ 45 a. 2) Tá barnaverndartænastan fær fráboðanir sbrt. § 14 um barn, ið er undir fyriskipan sambært hesi lóg, skal barnaverndarumsitingin meta um málið av nýggjum. Í sambandi við eftirmetingina av málinum skulu onnur, ið gera uppgávur fyri barnaverndartænastuna, men sum ikki hava verið partur av málsviðgerðini áður, í størst møguligan mun, vera við til at endurskoða málið.
§ 46. Upplýsingar um málið skulu í størst møguligan mun innheintast í samstarvi við tann, ið málið snýr seg um, ella soleiðis at viðkomandi verður kunnaður um innheintanina.
Stk. 2. Starvsfólk innan tað almenna og onnur, sum í starvi sínum hava kunnleika til mál, ið verða viðgjørd sambært hesi lóg, hava skyldu at lata upplýsingar, sum viðvíkja málinum, til barnaverndarumsitingina, um barnaverndarumsitingin krevur tað.
§ 47. Áðrenn fyriskipanir verða settar í verk, skal barnaverndarumsitingin gera eina skrivliga ætlan fyri barnið, sum verður løgd fyri barnaverndarnevndina til støðutakan.
Stk. 2. 1) Ætlanin skal áseta endamálið við fyriskipanini, og hvør fyriskipan skal setast í verk fyri at náa endamálinum. Ætlanin skal taka støði í kanningini eftir § 45. Ætlanin skal, í mun til tey viðurskifti, sum eru lýst í kanningini, seta ítøkilig mál í mun til barnsins trivna og menning í samsvari við yvirskipaða endamálið við fyriskipanini. Harafturat skal í ætlanini verða ásett, hvussu leingi fyriskipanin væntast at vara.
Stk. 3. 1) Í málum, har barn verður sett heiman, skal ætlanin harumframt áseta, hvør fyriskipan skal setast í verk fyri familjuna, meðan barnið er sett heiman og í tíðini eftir, at barnið er komið heim aftur.
Stk. 4. 1) Er talan um barn, ið hevur fylt 16 ár, skal ætlanin áseta ítøkilig mál fyri barnsins skifti til eina vaksnamannatilveru.
Stk. 5. 1) Ein felags ætlan kann gerast fyri fleiri børn í familjuni. Ætlanin skal tó taka atlit til viðurskiftini hjá tí einstaka barninum.
Stk. 6. 1) Í málum, har atliti til barnið ger, at avgerð um at seta fyriskipan í verk ikki kann bíða eftir, at ein ætlan er gjørd, er nóg mikið við eini stuttari tilskilan av endamálinum við fyriskipanini. Ein ætlan, ið lýkur krøvini í stk. 2-5, skal tó gerast skjótast gjørligt og í seinasta lagi tríggjar mánaðir eftir, at avgerð um at seta fyriskipan í verk er tikin.
§ 48. Eitt samtykki sambært kapitli 4 skal vera skrivligt og fáast til vega frá tí ella teimum, ið hava foreldramyndugleikan, og einum barni, ið hevur fylt 15 ár, áðrenn ein fyriskipan sambært kapitli 4 verður sett í verk.
Stk. 2. Áðrenn tann ella tey, ið hava foreldramyndugleikan, og eitt barn, ið hevur fylt 15 ár, geva samtykki, skal barnaverndartænastan kunna um málið og møguligar avleiðingar av einum samtykki.
§ 49. 2) Ein kanning eftir § 45 skal gerast sum skjótast og í seinasta lagi innan tríggjar mánaðir eftir, at ein fráboðan er innkomin, ella at barnaverndarnevnd av sínum eintingum hevur tikið eitt mál upp til kanningar, tó skal barnaverndartænastan beinanvegin og innan 24 tímar eftir eina fráboðan meta um, hvørt vandi er fyri barnsins heilsu og menning, og um bráðfeingis fyriskipan tí skal setast í verk.
Stk. 2. Í serstøkum førum kann tíðarfreistin viðvíkjandi eini kanning vera seks mánaðir.
Stk. 3. Avgerð í einum máli verður tikin í seinasta lagi tvær vikur eftir, at ein kanning sambært § 45 er gjørd.
Stk. 4. Avgerðin hjá barnaverndarnevndini skal setast í verk skjótast gjørligt, og helst innan seks vikur frá tí degi, avgerð er tikin.
§ 50. Barnaverndarnevndin kann, tá ið tað verður mett at verða neyðugt, biðja um hjálp frá løgregluni at fremja kanningar og avgerðir tiknar sambært hesi lóg.
Stk. 2. Sleppur løgreglan eini ákæru ímóti barninum við teirri grundgeving, at ein barnaverndarnevnd yvirtekur málið sambært hesi lóg, ella at útinning av dømdari revsing við somu grundgeving verður útsett, ella at revsingin verður eftirgivin, skal málið beinanvegin leggjast fyri barnaverndarnevndina.
§ 51. Øll, sum útinna tænastu ella arbeiði fyri eina fyrisiting ella stovn eftir hesi lóg ella eru limir í eini barnaverndarnevnd, Høvuðsbarnaverndarnevndini ella kærunevndum, hava tagnarskyldu sambært kapitli 8 í fyrisitingarlógini um tagnarskyldu v.m.
Stk. 2. Tey, ið eru við til, ella á annan hátt eru vitandi um kanning sambært § 45, hava somuleiðis tagnarskyldu og skulu við størsta varsemi bera so í bandi, at óviðkomandi ikki fáa upplýsingar um kanningina ella upplýsingar, ið koma fram í sambandi við kanningina.
Stk. 3. Tað er tó ikki brot á tagnarskylduna, tá ið viðkomandi, sum hevur upplýsingar, hevur skyldu at geva teir víðari sambært hesi lóg, ella tá ið viðkomandi lógliga røkir greið almenn áhugamál ella lógliga virkar fyri at verja barnsins tørv.
Stk. 4. Tagnarskyldan stendur við, hóast viðkomandi fer úr starvi.
Málsviðgerðarreglur fyri Høvuðsbarnaverndarnevndina
§ 52. Í málum sambært § 11 leggur barnaverndarnevndin málið fyri Høvuðsbarnaverndarnevndina til avgerðar.
Stk. 2. Áðrenn málið verður lagt fyri Høvuðsbarnaverndarnevndina, fyrireikar barnaverndarumsitingin málið og leggur tilmæli fyri barnaverndarnevndina.
Í tilmælinum skal vera:
1) frágreiðing um málið,
2) upplýsingar frá kanningini sambært § 45,
3) innheintað skjøl sambært § 46,
4) ætlan fyri barnið sambært § 47,
5) um samtykki finst, innheintað samtykki sambært § 48,
6) aðrar upplýsingar um veruligu umstøðurnar í málinum,
7) tilmæli um, hvør fyriskipan skal setast í verk, og
8) grundgeving fyri, hví mett verður, at ein ávís fyriskipan er tann rætta í hesum førinum.
Stk. 3. Barnaverndarnevndin tekur ikki avgerð í sjálvum málinum, men tekur avgerð um, at málið skal leggjast fyri Høvuðsbarnaverndarnevndina til avgerðar.
Stk. 4. Tá ið málið verður sent til Høvuðsbarnaverndarnevndina, skal tilmæli sambært stk. 2, við øllum skjølum og upplýsingum, vera hjálagt, og upplýsast skal, hvørjir persónar skulu geva frágreiðing fyri Høvuðsbarnaverndarnevndini.
Stk. 5. Barnaverndarnevndin hevur rætt til at vera umboðað, tá ið eitt mál verður lagt fyri Høvuðsbarnaverndarnevndina.
Stk. 6. Skrivstovan hjá Høvuðsbarnaverndarnevndini ansar eftir, at málið er nóg væl upplýst, áðrenn tað verður lagt fyri Høvuðsbarnaverndarnevndina.
§ 53. Reglurnar í kapitli 2 í Fyrisitingarlógini um ógegni galda fyri limir og varalimir í Høvuðsbarnaverndarnevndini.
§ 54. Partar í einum máli, ið verður lagt fyri Høvuðsbarnaverndarnevndina, eru tann ella tey, ið hava foreldramyndugleikan, og børn, ið hava fylt 15 ár.
Stk. 2. Fosturforeldrini eru partur í málum, tá ið avgerð verður tikin sambært § 20, stk. 1.
Stk. 3. Foreldrini eru partar í málum sambært § 22, stk. 2-7, og tey, ið eru fevnd av § 22, stk. 7, eru partar í málum, ið viðvíkja samverurætti.
§ 55. Fundur við partarnar, har greitt verður frá málinum við møguligum skjalatilfari og vitnisførslu, skal haldast so skjótt sum gjørligt, helst tvær vikur eftir, at Høvuðsbarnaverndarnevndin hevur móttikið málið.
Stk. 2. 1) Tá eftirmeting skal gerast sambært § 20 og § 24, tó ikki § 24 d, stk. 3, og av bráðfeingisavgerð eftir § 17, skal fundurin haldast í seinasta lagi 1 mánað eftir, at Høvuðsbarnaverndarnevndin hevur móttikið málið.
Stk. 3. 1) Formaðurin í Høvuðsbarnaverndarnevndini kann avgera, at málið verður avgjørt uttan ein samráðingarfund, um partarnir eru samdir um tað.
Stk. 4. 1) Partarnir skulu kallast inn til fund, sum nevnt í stk. 1, og hava møguleika fyri at siga sína hugsan. Í málum, har fyriskipan um umsorganaryvirtøku skal eftirmetast eftir § 24, kunnu fosturforeldur kallast inn til fundin.
Stk. 5. 1) Málið kann fremjast, sjálvt um ein av pørtunum ikki møtir á fundinum.
§ 56. Høvuðsbarnaverndarnevndin eigur at taka avgerð í málinum so skjótt, sum til ber, helst innan 4 vikur eftir, at samráðingarfundur sambært § 55 hevur verið.
Rætt til ókeypis umboðan
§ 57. Foreldur og børn, ið eru partar í málinum, hava rætt til ókeypis umboðan í málum, tá ið samtykki ikki er fingið til vega frá tí ella teimum, ið hava foreldramyndugleikan, ella einum barni, ið hevur fylt 15 ár. Hava hesi foreldur og børn ikki fingið umboðan, kann ein advokatur verða tilnevndur til at taka sær av málinum.
Stk. 2. Advokaturin skal beinanvegin kunnast um tilmæli við hjáløgdum skjølum frá barnaverndarnevndini, og fáa eina freist fyri skrivligari framløgu, umframt framløgu av skjølum og upplýsingum um, hvørji vitni ætlanin er at føra fram.
Stk. 3. Um Høvuðsbarnaverndarnevndin metir, at tað gagnar málinum, kann nevndin avgera, at foreldur og børn, ið eru partar í málinum, fáa ókeypis umboðan í málum viðvíkjandi umsorganaryvirtøku, har samtykki er fingið frá tí ella teimum, ið hava foreldramyndugleikan.
Stk. 4. Viðvíkjandi samsýning og endurgjaldi fyri útreiðslur til advokat, eru somu reglur galdandi sum í førum, har frí rættarførsla er játtað, javnber kapittul 31 í ”lov for Færøerne om rettens pleje”.
Stk. 5. Høvuðsbarnaverndarnevndin kann tilnevna ein talsmann fyri barnið í málum, sum verða viðgjørd í nevndini.
Mál, ið viðvíkja fleiri barnaverndarøkjum
Tann ella tey, ið hava foreldramyndugleikan, flyta, eftir at fyriskipan er sett í verk
§ 58. Um tann ella tey, ið hava foreldramyndugleikan, flyta til annað barnaverndarøki, hevur tann barnaverndarnevndin, har tann ella tey, ið hava foreldramyndugleikan, búgva, ábyrgd av og heimild til at fylgja við í fyriskipanini, til endamálið er rokkið.
Stk. 2. Avtala kann tó gerast ímillum avvarðandi barnaverndarnevndir um, at tann barnaverndarnevndin, ið hevur sett eina fyriskipan í verk ella hevur ábyrgd av at fylgja eini fyriskipan upp, framvegis hevur ábyrgd og heimild sambært hesi lóg at fylgja fyriskipanini upp, til endmálið er rokkið.
Stk. 3. Tá ið tann ella tey, ið hava foreldramyndugleikan, flyta til annað barnaverndarøki, skal tann barnaverndarnevndin, ið hevur sett eina fyriskipan í verk, beinanvegin kunna ta barnaverndarnevndina, ið flutt verður til, um málið og senda nevndini allar upplýsingar í málinum.
Tann ella tey, ið hava foreldramyndugleikan, og barn búgva í ymiskum barnaverndarøkjum
§ 59. Um tey, ið hava foreldramyndugleikan, búgva í tveimum ymiskum barnaverndarøkjum, verður avgerð um fyriskipan tikin av tí barnaverndarnevnd, har tann, sum í veruleikanum fremur foreldramyndugleikan, býr.
§ 60. Um barnið ikki býr saman við tí ella teimum, ið hava foreldramyndugleikan, kann barnaverndarnevndin, har barnið býr, taka avgerð um fyribils fyriskipan.
Stk. 2. Um sambandið ímillum tann ella tey, ið hava foreldramyndugleikan, og barnið má metast at vera slitið, skal barnaverndarnevndin í tí barnaverndarøkinum, har barnið býr, taka avgerð um endaliga fyriskipan. Samstundis skal barnaverndarnevndin boða barnaverndarnevndini í tí barnaverndarøkinum, har tann ella tey, ið hava foreldramyndugleikan, búgva, og tí ella teimum, ið hava foreldramyndugleikan, frá avgerðini og grundarlagnum undir avgerðini.
Stk. 3. Avtala kann tó gerast ímillum avvarðandi barnaverndarnevndir um, at barnaverndarnevndin, har tann ella tey, ið hava foreldramyndugleikan, búgva, yvirtekur málið.
Stk. 4. Um barnaverndarnevndin ikki kann fáa upplýsingar um, hvar tann ella tey, ið hava foreldramyndugleikan, búgva, verður avgerð um endaliga fyriskipan tikin av tí barnaverndarnevndini, har barnið býr.
Flutt verður, áðrenn fyriskipan er sett í verk 1
§ 61. Um eingin fyriskipan er sett í verk, tá ið ein familja við børnum undir 18 ár flytur frá einum barnaverndarøki, og barnaverndarnevndin í tí økinum, har flutt verður frá, metir, at eitt ella fleiri av børnunum hava tørv á stuðli, skal barnaverndarnevndin í økinum, har familjan flytur til, verða kunnað um viðurskiftini.
Stk. 2. Um tað tænir málinum, skal barnaverndarnevndin senda tær upplýsingar, sum hon hevur um barnið, við, tá ið kunnað verður sambært hesi grein.
Flutt verður uttanlands
§ 62. Um ein familja við børnum undir 18 ár, ið býr í Føroyum, flytur uttanlands, skal barnaverndarnevndin kunna rætta myndugleika uttanlands um, hvør fyriskipan er sett í verk fyri barnið. Um eingin fyriskipan er sett í verk, men barnaverndarnevndin metir, at tørvur er á stuðli, skal barnaverndarnevndin kunna um viðurskiftini hjá familjuni.
Stk. 2. Um tað tænir málinum, skal barnaverndarnevndin senda tær upplýsingar, sum hon hevur um barnið við, tá ið kunnað verður sambært hesi grein.
§ 63. 1) Um ósemja er millum barnaverndarnevndir í Føroyum um, hvør barnaverndarnevnd skal taka avgerð í málinum, tekur Barnaverndarstovan avgerð um, hvør barnaverndarnevnd eigur málið.
Kapittul 9 a 3)
Privat samdøgursrøkt
§ 63 a. Ongin kann hava eitt barn undir 15 ár í samdøgursrøkt í privatari familjurøkt longur enn 3 samfeldar mánaðir uttan at hava fingið loyvi frá viðkomandi barnaverndartænastu í økinum, har røktarfamiljan býr.
Stk. 2. Neyðugt er ikki við loyvi sambært stk. 1 tá talan er um nær skyld ella aðrar næstringar, ið barnið hevur eitt tætt tilknýti til.
Stk. 3. Loyvi sambært stk. 1 verður bert givið, um ein kanning av røktarfamiljuni vísir, at uppihaldið er barninum at gagni. Tá loyvið verður givið, skal barnaverndartænastan gera foreldramyndugleikahavaran varugan við ásetingina í stk. 5.
Stk. 4. Tað er ábyrgdin hjá foreldramyndugleikahavara at tryggja sær, at røktarfamiljan hevur neyðuga loyvið.
Stk. 5. Høvuðsbarnaverndarnevndin kann, eftir áheitan frá røktarfamiljuni ella barninum, taka avgerð um, at barnið ikki skal flyta heim aftur frá privatari familjurøkt sambært stk. 1 og 2, um mett verður, at hetta kann skaða barnið.
Stk. 6. Ásetingarnar í stk. 1-5 eru ikki galdandi, tá bara annað av foreldrunum hevur foreldramyndugleika yvir barninum, og barnið býr hjá hinum foreldrinum.
§ 64. 7) Avgerðir, tiknar av Høvuðsbarnaverndarnevndini, og góðkenningar sbrt. § 17 og § 18 kunnu ikki kærast til annan fyrisitingarligan myndugleika og verða ikki freistaðar, um tær verða lagdar fyri Føroya rætt.
Stk. 2. 6) Avgerðir um uppalingarískoyti sambært §§ 70 og 71 eru ikki fevndar av stk. 1 og kunnu kærast sambært § 65.
§ 65. Tær avgerðir, ið § 64 ikki fevnir um, men sum eru tiknar av myndugleikum sambært hesi lóg, kunnu innan 4 vikur eftir, at kærarin hevur fingið fráboðan um avgerðina, kærast til Kærunevndina í almannamálum. Kærunevndin kann víkja frá hesi freist, um serlig orsøk er til tað.
Stk. 2. Avgerðir, tiknar av myndugleikum sambært hesi lóg, verða ikki freistaðar, um tær verða lagdar fyri Kærunevndina.
Stk. 3. Avgerðir, tiknar av Kærunevndini í almannamálum, kunnu ikki kærast til annan fyrisitingarligan myndugleika og verða ikki freistaðar, um tær verða lagdar fyri rættin.
Kærurættur
§ 66. 1) 5) Tann ella tey, ið hava foreldramyndugleikan, og børn, ið hava fylt 15 ár, hava rætt til at kæra avgerðir, tiknar sambært hesi lóg, sí tó § 64.
Stk. 2. Fosturforeldrini hava rætt til at kæra avgerðir, tiknar sambært § 20, stk. 1, § 27, § 29, stk. 1 og 31, stk. 1.
§ 67. Landsstýrismaðurin hevur eftirlit við, um kommunurnar og Barnaverndarstovan fylgja ásetingunum í hesi lóg og teimum reglum, ið eru ásettar við heimild í lógini.
Stk. 2. Hevur ein kommuna við færri enn 1.500 íbúgvum ikki skipað seg í kommunalt samstarv sambært hesi lóg, tá ið lógin kemur í gildi, kann landsstýrismaðurin áleggja kommununi at fara í eitt kommunalt samstarv.
Stk. 3. Landsstýrismaðurin kann áseta nærri reglur um eftirlit.
§ 68. Kommunurnar halda útreiðslurnar, ið standast av hesi lóg, tó undantikið útreiðslur, ið standast av § 69, stk. 1.
Stk. 2. Tær kommunur, ið samstarva um at seta felags barnaverndarnevnd sambært § 4 og felags barnaverndarumsiting sambært § 5, verða eisini at býta tær útreiðslur, ið standast av hesi lóg, sínámillum. Hesar kommunurnar býta útreiðslurnar, svarandi til fólkatalið í kommunala samstarvinum.
Stk. 3. Landsstýrismaðurin kann, í samráð við kommunurnar, áseta nærri reglur um kommunalt samstarv um fígging av barnaverndarøkinum.
§ 69. 3) Landið heldur útreiðslurnar fyri stovnsetan og rakstur av Høvuðsbarnaverndarnevndini og fyri stovnsetan og rakstur av samdøgursstovnum, herundir familjuviðgerð á samdøgursstovnum, fyri stovnsetan og rakstur av dagstovnum hjá landinum, sambært § 33, stk. 2, fyri stovnspláss uttanlands, sambært § 35, stk. 2 og harumframt fyri útreiðslur í sambandi við ókeypis umboðan, sambært § 57.
Stk. 2. 3) Barnaverndarøkini rinda brúkaragjald fyri at seta barn á stovn sambært hesi lóg. Landsstýrismaðurin ásetir í kunngerð nærri reglur um brúkaragjaldið.
§ 70. 1) Er tað eftir lógini um rættarstøðu barnanna álagt einum persóni at rinda barnagjald v.m. til eitt barn, ið verður sett heiman, gongur tað almenna í rættin til barnagjaldið frá gjaldskylduga, frá fyrsta uppihaldsdegi, tó í mesta lagi við eini upphædd samsvarandi við veruligu útreiðslurnar hjá tí almenna av uppihaldinum.
Stk. 2. 1) Tað almenna gongur harafturat í rættin til at krevja barnagjald v.m. ásett ella at krevja barnagjaldið hækkað.
Stk. 3. 1) Í sambandi við áseting ella hækking av barnagjaldi sambært stk. 2, kann tað almenna seta eina avtalu um barnagjald til viks, um so er, at avtalan má metast at vera gjørd við tí endamáli at forða tí almenna at fremja heimildina í hesi grein.
Stk. 4. 1) (Strikað).
§ 70 a. 6) Tá barn verður innskrivað á dagstovn hjá landinum, kann avvarðandi barnaverndarøki avgera, at foreldrini skulu rinda eitt foreldragjald, ið svarar til foreldragjaldið fyri dagstovnapláss í avvarðandi kommunu.
Stk. 2. Fíggjarligt frípláss, antin fult ella partvíst, kann veitast foreldrum, ið ikki sjálvi megna at rinda foreldragjaldið, svarandi til fíggjarligt frípláss sambært kunngerð um fíggjarligt frípláss.
Stk. 3. Foreldragjald sbrt. stk. 1 kann ikki áleggjast, um barn verður innskrivað:
1) til umlætting ella
2) sbrt. § 15, nr. 4.
§ 71. 1) Høvuðsbarnaverndarnevndin kann avgera, at eitt barn, sum hevur fylt 18 ár, skal gjalda eitt uppalingarískoyti, ímeðan tað er sett heiman.
Stk. 2. Uppalingarískoyti kann bert krevjast, um barnið hevur vunnið sær peningin við egnum virksemi, og tað verður mett at vera rímiligt at krevja uppalingarískoyti. Tað er tó ikki møguligt at krevja, at uppalingarískoytið verður goldið av fíggjarogn ella fíggjarognaravkasti barnsins.
Stk. 3. Landsstýrismaðurin ásetir nærri reglur um uppalingarískoyti hjá børnum, herundir um umsiting og møguliga innkrevjing av uppalingarískoytinum.
Stk. 4. 6) Uppalingarískoyti kann innheintast eftir reglunum í § 70, stk. 5.
§ 72. Tann, sum fer soleiðis við egnum barni, fosturbarni ella barni, sum honum er latið upp í hendur sambært hesi lóg, at stórur vandi er fyri tess sálarligu ella likamligu heilsu ella búning, verður revsaður eftir § 213 í revsilógini.
§ 73. Tann, sum verður varugur við, men ikki boðar barnaverndartænastu frá, at foreldur ella annar uppalari misrøkir, meinslar, misnýtir ella aðramáta fer so við barni, at stórur vandi er fyri tess sálarligu ella likamligu heilsu ella búning, verður revsaður við bót ella hefti upp til tríggjar mánaðir.
§ 74. Tann, sum forðar fyri, at fyriskipan ella kanning eftir hesi lóg verður sett í verk ella útint, ikki gevur upplýsingar ella gevur viðkomandi barnaverndartænastu, Høvuðsbarnaverndarnevndini ella almennum myndugleika rangar ella villeiðandi upplýsingar um viðurskifti, sum lógin umrøðir, verður revsaður við bót og, um talan er um grovt brot, við hefti í upp til tríggjar mánaðir.
Stk. 2. Á sama hátt verður tann revsaður, sum brýtur forboð frá Høvuðsbarnaverndarnevndini um at vitja barn, sum Høvuðsbarnaverndarnevndin hevur sett heiman.
§ 75. Tann, sum eggjar ella hjálpir einum barni, sum er sett heiman sambært hesi lóg, at rýma ella krógvar tað rýmda barnið, verður revsaður við hefti ella fongsli í upp til tvey ár ella undir linnandi umstøðum við bót.
Stk. 2. Á sama hátt verður tann revsaður, sum eggjar einum barni til at fremja brotsverk ella til at misnýta rúsevni.
§ 76. Tann, sum í stríð við hesa lóg setur barn ella tekur ímóti barni til fosturs ella tekur eitt barn úr fosturheimi, verður revsaður við bót.
§ 77. Hendan lóg kemur í gildi 1. januar 2006.
Stk. 2. Samstundis fer úr gildi lov for Færøerne om børneforsorg, sbr. ”Lovbekendtgørelse nr. 104 af 2. marts 1988 om børneforsorg”, sum seinast broytt við ll. nr. 18 frá 12.03.02.
Stk. 3. Hóast ásetingina í stk. 1, kemur § 4, stk. 1 til og við stk. 6 og stk. 8, og § 80, stk. 1, og 2, í hesi lóg í gildi dagin eftir, at lógin er kunngjørd. Kommunurnar halda útreiðslurnar av hesi grein, frá tí at hon kemur í gildi. Samstundis fer úr gildi § 1, stk. 1, fyrsta punktum og § 1, stk. 2 í lov for Færøerne om børneforsorg, sbr. "Lovbekendtgørelse nr. 104 af 2 marts 1988 om børneforsorg", sum seinast broytt við ll.nr. 18 frá 12.03.02.
Stk. 4. 4) Hóast ásetingina í stk. 1 kemur § 33, stk. 2 í løgtingslóg nr. 18 frá 08.03.2005 í gildi 1. november 2005. Landið ber útreiðslurnar av § 33, stk. 2 frá 1. november 2005.
§ 78. Kunngerðir og aðrar reglur, sum eru settar í gildi sambært ”Lovbekendtgørelse nr. 104 af 2. marts 1988 om børneforsorg”, sum seinast broytt við ll. nr. 18 frá 12.03.02, verða verandi í gildi, til tær verða settar úr gildi ella verða avloystar av reglum, givnum við heimild í hesi lóg.
§ 79. Landsstýrismaðurin kann, eftir avtalu við onnur lond, áseta nærri reglur um visitasjón, gjald og endurgjald umframt reglur um vitjanir v.m., tá ið føroysku sosialu myndugleikarnir senda børn ella ung til onnur lond fyri at fáa tilboð sambært hesi lóg. Samsvarandi kunnu reglur ásetast eftir avtalu, tá ið sosialu myndugleikarnir í øðrum londum senda børn ella ung til Føroyar.
§ 80. Tá ið barnaverndarnevndir eru settar sambært reglunum í hesi lóg, verða tær barnaverndarnevndir, ið eru settar sambært ”Lov for Færøerne om børneforsorg, sbr. Lovbekendtgørelse nr. 104 af 2. marts 1988 om børneforsorg”, sum seinast broytt við ll. nr. 18 frá 12.03.02, tiknar av.
Stk. 2. Tær virkandi barnaverndarnevndirnar skulu, í sambandi við avtøku av nevndunum, handa barnaverndarnevndini allar upplýsingar og alt tilfar, ið tær hava í barnaforsorgarmálum. Harumframt skulu tær virkandi barnaverndarnevndirnar kunna barnaverndarnevndina um virkin mál, áðrenn tær fara frá.
§ 81. Tær fyriskipanir, ið eru settar í verk sambært ”Lov for Færøerne om børneforsorg, sbr. Lovbekendtgørelse nr. 104 af 2. marts 1988 om børneforsorg”, sum seinast broytt við ll. nr. 18 frá 12.03.02, verða verandi í gildi.
Stk. 2. Hesar fyriskipanirnar verða frameftir viðgjørdar í samsvari við hesa lóg.
Stk. 3. Fyriskipanir við at seta børn til fosturs verða umskipaðar soleiðis, at tær lúka krøvini sambært hesi lóg.
§ 82. Tórshavnar- og Klaksvíkar kommunur umsita stuðulsfólkaskipanirnar fyri brekað børn undir skúlaaldur og játta stuðlar til hesi, til landsstýrismaðurin hevur sett eina slíka skipan á stovn.
Stk. 2. Tórshavnar kommuna umsitur fosturforeldraskipanina fyri Tórshavnar kommunu, til kommunurnar hava sett eina fosturforeldraskipan á stovn.
Stk. 3. Landið ber útreiðslurnar til Stuðulsfólkaskipan til brekað børn, frá tí at henda lóg kemur í gildi. Útreiðslurnar til Fosturforeldraskipan verða bornar sambært reglunum í hesi lóg, frá tí at henda lóg kemur í gildi.
§ 83. Landsstýrismaðurin kann áseta nærri reglur um aðrar skiftisreglur.
§ 84. Landsstýrismaðurin skal eftir 5 árum leggja fram fyri tingið frágreiðing um, hvørt lógin virkar eftir ætlan, her undir um broytingar mugu gerast í skipanini.
Tórshavn, 8 mars 2005
Jóannes Eidesgaard (sign.)
løgmaður
/ Hans Pauli Strøm (sign.)
Lm. nr. 10/2004
1) Broytt við løgtingslóg nr. 52 frá 8. mai 2012, har § 2 ljóðar soleiðis: “Stk. 1. Henda løgtingslóg kemur í gildi 1. juli 2012. Stk. 2. § 1, nr. 3 og nr. 5 hava virknað frá 1. januar 2014. Stk. 3. Hóast barnaverndarnevnd verður vald sambært § 4, stk. 3, skal nýggj barnaverndarnevnd veljast frá 1. januar 2014 fyri restina av valskeiðnum, ið kommunustýrið situr. Stk. 4. § 1, nr. 4. viðvíkjandi § 4, stk. 2, 2. pkt. hevur virknað frá næstu ferð, barnaverndarnevnd verður vald sambært § 4, stk. 3 í lógini. Stk. 5. § 1, nr. 6 viðvíkjandi § 5, stk. 1, 1. pkt. hevur virknað fyri starvsfólk, ið verða sett eftir, at lógin er komin í gildi.“
2) Broytt við løgtingslóg nr. 139 frá 18. desember 2013, har § 2 ljóðar soleiðis: “Henda løgtingslóg kemur í gildi 1. januar 2014.”
3) Broytt við løgtingslóg nr. 93 frá 6. juni 2017.
4) Broytt við løgtingslóg nr. 134 frá 9. desember 2005, har § 2 ljóðar soleiðis: “Henda løgtingslóg kemur í gildi 1. november 2005.”
5) Broytt við løgtingslóg nr. 104 frá 24. oktober 2012.
6) Broytt við løgtingslóg nr. 50 frá 8. mai 2007, har § 2 ljóðar soleiðis: “Henda løgtingslóg kemur í gildi 1. apríl 2007 og hevur virknað fyri avgerðir, tiknar frá og við hesum degi.”
7) Broytt við løgtingslóg nr. 39 frá 8. mai 2007.


text:
Heri Simonsen 12.05.2018 (15:45)
Jákup á Borg sum filmsleikari (Video)
Frítíðarskúlin við Løgmannabreyt í Hoyvík manglar ein námsfrøðing. Í tí sambandinum verður søkt eftir einum námsfrøðingi.
Søkt verður tó ikki á "vanligan" hátt. Frítíðarskúlin við Løgmannabreyt hevur nevnliga gjørt ein stuttligan stuttfilm, ið hevur Jákup á Borg í høvuðsleiklutinum sum ein yvirstrangur fótbóltsvenjari hjá brúkarunum hjá frítíðarskúlanum.
TRÝST á PÍLIN á MYNDINI, og síggj Jákup á Borg í einum filmsleikluti, ið kann sigast at verða ein rættiliga sjálvsarkastiskur leiklutur.
Jákup á Borg fegnast um alt tað góða hansara børn hava upplivað í Frítíðarskúlanum við Løgmannabreyt, og tí stillaði hann gjarna upp sum filmsleikari. Dóttir hansara sum er ein av brúkarunum hjá Frítíðarskúlanum við Løgmannabreyt hevur skrivað størra partin av filmsleikritinum.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
er franskt brennivín úr økinum Cognac. Talan er um destillerað hvítvín, sum síðan er goymt í føtum úr eikitræi.
Í sambandi við framleiðsluna verður drúvan Ugni Blanc brúkt. Tá drúvan verður vín, er alkoholinnihaldið átta prosent. Tá destilleringin er liðug, er styrkin 40-43 prosent.
Destillatið verður ofta blandað við fleiri øðrum destillatum, so drykkurin skal fáa júst rætta smakkin. Eftir at alt er blandað, skal løgurin hvíla millum seks mánaðir og tvey ár. Síðan verður hann latin á fløskur.
Cognac verður býtt upp í tríggjar høvuðsbólkar. Very Superior merkir, at tað er goymt í minst tvey ár og mesta lagi fýra ár. Very Superior Old Pale er goymt í minst fýra ár. Extra Old er goymt í minst seks ár.


text:
Ein greining av tølunum í Útisetakanningini, sum Tórshavnar kommuna var við til at gera í 2008, vísir, at bert fimta hvør føroyska kvinna og fjórði hvør føroyskur maður búsitandi í Danmark við vissu ynskja at flyta heim aftur til Føroya at búgva.
Kanningin vísir, at jú longri útisetar búgva í Danmark, jú minni gerst hugurin at flyta heimaftur til Føroya.
Fólk í virkisfúsum aldri við hægri útbúgvingum eru ein týðandi bólkur í mun til menning av einum samfelag. Fyri at kveikja áhugan hjá hesum útisetabólki at flyta heimaftur, er tað av stórum týdningi, at tað føroyska samfelagið og vinnan støðugt heldur sambandið við útisetan við líka, soleiðis at útisetin áhaldandi gerst varugur við teir møguleikar, hesi hava at bjóða.
Í útisetakanningini vístu útisetar á, at tað er týdningarmikið at tiltøk sum t.d. starvstevnan Jobmatch gerst ein afturvendandi táttur, um málið at fáa fleiri útisetar heimaftur eftir loknan lestur skal røkkast.
Upprunagrein.


text:
Ari av Rana
10.11.2017 - 19:48
Mentan > Tónleikur > Festivalar
Kendi bretski tónleikabólkurin Depeche Mode eru fyrsta høvuðsnavnið á Tinderbox 2018 tónleikafestivalinum í Odense í Danmark.
Hetta er langt frá fyrstu ferð at Depeche Moode vitjar í Danmark. Bólkurin spældi fyrr í ár í Telia Parken og í Keypmannahavn, og í januar spæla teir fyri fullsettari Royal Arena í Keypmannahavn.
Tó er hetta fyrstu ferð, at Depeche Mode fer at spæla á festivali í Danmark.
Tíðindastjórin á Tinderbox sigur, at tey eru ovur stolt av at Depeche Mode hevur valt at takka ja til at spæla á Tinderbox. Hann sigur at konsertin við Depeche Mode, sum hevur givið íblástur til alt frá Nephew til Rammstein, verður ein stór veitsla, skrivar DR.


text:
Stýrið fyri Roðan hevur samtykt at seta Jóngerð Guttesen í starv sum leiðari fyri økistænastuna Roðan. Samstarvið telur Runavíkar, Nes – og Sjóvar kommunur.
Tá umsóknarfreistin var úti, vóru íalt 9 umsóknir komnar til starvið sum leiðari fyri Roðan.
Jóngerð Guttesen, sum býr í Hoyvík, er útbúgvin sjúkrarøktarfrøðingur og diplomleiðari og gerst skjótt Master í almennari leiðslu.
Jóngerð hevur 15-ára royndir á eldraøkinum, fyrst sum sjúkrarøktarfrøðingur, síðani varaleiðari og leiðari á røktarheimum, m.a. sum fyrsti leiðarin á Boðanesheiminum, og síðani 2014 sum eindarleiðari í Heilsu- og Umsorganartænastuni hjá Tórshavnar kommunu.
Økistænastan telur um 200 starvsfólk, sum arbeiða í 23 bygdum við eini 6.000 íbúgvum. Økistænastan fevnir um fyribyrging, fysio- og ergoterapi, heimahjálp, heimasjúkrarøkt, sambýli, dagtilhald fyri minnisveik og røktarheim.
Jóngerð tekur við starvinum eftir summarferiuna.


text:
Nú jólini og nýggjári eri fari aftur um bak er tíð hjá róðrarfeløgum at vakna úr bjarnardúrinum og fara til verka og gera klárt tl stevnunar. Her í RK hava vit vant alt árið, men hvørjar eru hesar ótroyttandi eldsálir sum toga í árina alt árið runt? Vit møta einari eldsál um mánaðin fram til [...]
-
4. Mai 2018 | Sjúrður Gullbein
Innlendismálaráðið og NORA vitjaðu Róðrarfelagið Knørr
13. Mars 2018 | Sjúrður Gullbein
Seksmannafarið Gamli Jarnbardur til sølu
13. Mars 2018 | Sjúrður Gullbein
Tíggjumannafarið Kongurin til sølu
10. Mars 2018 | Sjúrður Gullbein
Knørrafelagið stóð væl til FM í inniróðri
17. Februar 2018 | bardursg
Millum tøkini: Allan Mouritsen
17. Februar 2018 | Sjúrður Gullbein
10. Januar 2018 | bardursg
Millum tøkini: Henningur-Einar Juul
16. Desember 2017 | Sjúrður Gullbein


text:
Mentanarnevnd Løgtingsins hevur í sambandi við fíggjarlógaruppskotið 2012 sent landsstýrismanninum í mentamálum; Bjørn Kalsø, 13 spurningar. Bæði spurningar og svør eru at síggja her: http://www.logting.fo/files/casestate/12005/101.11%20Skjal%20K.pdf
Hóast allir spurningar óivað eru relevantir, loyva vit okkum at taka nakrar framum, nevniliga spurningarnar 5, 9 og 10, sum allir snúgva seg um mentanarøkið. Vit seta teir inn her. Her ber eisini til at lesa svarið frá Jørgen Niclasen, landsstýrismanni í fíggjarmálum viðvíkjandi verkætlanini SALT, umframt viðmerkingar frá minnilutanum í mentanarnevnd løgtingsins:
5. Eingin ætlan sær út til at vera at byggja Tjóðpall í komandi árum, men kortini sær út til, at 5. mió. kr. eru fluttar til prosjektering í 2012. Hvat er orsøkin til, at
íløguætlanin er broytt í mun til fíggjarkarmin í vár, har man setti 5 mió. kr. av
hvørt ár. Og hvussu ítøkilig er ætlanin, at Tjóðpallurin skal byggjast á Skálatrøð?
Peningur (5 mió. kr.) varð játtaður á fíggjarlógini fyri 2011 til Tjóðpall. Játtanin er ikki nýtt, og verður tí við C-átekning flutt til 2012. Saman við óbrúktu játtanini og 1 mió. kr., sum skotið er upp at játta afturat, verða 6 mió. kr. tøkar til íløguna í 2012. Fyri hesa játtan er ætlanin at gera fyrireikingarnar lidnar og fara undir at byggja Tjóðpallin.
Fyrsta stigið í ætlanini er at seta bygginevnd, hvørs fyrsta uppgáva verður at lýsa hølistørvin og at gera eina byggiskrá. Verklagslóg verður síðan løgd fyri Løgtingið.
Hóast peningur hevur verið tøkur á fíggjarlógini, eru fyrireikingarnar ikki komnar serliga langt. Samskifti hevur verið millum Tórshavnar Býráð og Mentamálaráðið um ætlaðu byggingina, og hevur býráðið í hesum sambandi víst á møguligt byggilendi á Skálatrøð. Av tí at fyrireikingarnar ikki eru komnar serliga langt, og at óbrúkt játtan verður flutt til 2012, varð ikki mett neyðugt at skjóta upp at játta meira enn 1 mió. kr. afturat til endamálið í 2012.
Samgongan hevur sett sær fyri at gera langtíðaríløgukarm fyri næstu 12 árini. Í samband við ta viðgerðina er ætlanin at áseta, hvussu játtanin til at byggja Tjóðpall verður býtt á komandi fíggjarár.
9. Hvør er orsøkin til, at Norðurlandahúsið og játtanin til tónleik og sang eru skornar?
Játtanin til Norðurlandahúsið varð í fíggjarlógini fyri 2011 hækkað svarandi til ta upphædd, ið Norðurlandahúsið misti í mvg-afturbering, tá ið Taks broytti MVG-avrokningarháttin 1. januar
2011. Nýtslan í 2011 hevur tó víst, at játtanin varð hækkað í meira lagi. Tað er orsøkin til, at játtanin er tillagað.
Játtanin til tónleik og sang
Orsøkin til, at skotið er upp at lækka játtanina til tónleik og sang, er, at avtala um eina 3-ára
verkætlan í samband við eina føroyska skúlasangbók gekk út við ársskiftið 2011/12.
10. Frágeiðing um, hvat status er viðvíkjandi projekti SALT
Landsstýrismaðurin í fíggjarmálum umsitur viðurskifti viðvíkjandi prosjektinum SALT á Drelnesi, og landstýrismaðurin í fíggjarmálum hevur somuleiðis tær fyristingarheimildir, sum Ll.
nr. 60 frá 26. mai 2011 um stuðul til Saltsilogrunnin gevur. Tí hevur Mentamálaráðið beint hendan spurning víðari til Fíggjarmálaráðið, og fær Mentanarnevndin vónandi svar haðani.
Bjørn Kalsø
landsstýrismaður
Og svarið ljóðar:
Mentanarnevndin hevur biðið landsstýrismannin í mentamálum greiða frá, hvat status
er viðvíkjandi projekti SALT. Tá projekt SALT er málsøki hjá landsstýrismanninum í
fíggjarmálum hevur Mentamálaráðið biðið Fíggjarmálaráðið geva mentanarnevndini
hesa frágreiðing.
Í § 1 í verklagslógini fyri stuðul til Saltsilogrunnin verður sagt:
“ Løgtingið heimilar landsstýrinum at veita stuðul uppá 20 mió kr.í 2011 at útgjalda
samsvarandi byggigongdini til Saltsilogrunnin til at umbyggja og innrætta Saltsiloina
á Drelnesi.
Avgerðin um at umbyggja Saltsiloina til mentunarhús var grundað á eitt skitsuprojekt,
ið stigtakarnir høvdu gjørt. Tað var eisini hetta skitsuprojekt, ið Løgtingið hevði at
halda seg til, tá verklagslógin var til viðgerðar og var samtykt.
Fíggjarmálaráðið hevur biðið Grannskoðaravirkið INPACT um at ganga ígjøgnum
fyritreytirnar fyri rakstrar og byggiætlanini og Landsverk at meta um byggiteknisku
kanningarnar, ið gjørdar eru av saltsilobygninginum.
Gjøgnumgongdin hjá Landsverk reisti ymiskar spurningar, ið ikki bar til at svara so
leingi tað einans fyrilá eitt skitsuprojekt. Avgjørt var tí, at bíða við at gera endaliga
avtalu um stuðulsgjaldingarnar til til eitt forprojekt var gjørt granskað av eksternum
serfrøðingi.
Saltsilogrunnurin upplýsir, at arbeitt verður í løtuni við forprojektinum, og eitt
granskað forprojekt verður liðugt í januar í ár.
Landsstýrismaðurin hevur boðað Saltsilogrunninum frá, at í fyrsta umfari verður 1
mió. kr. goldin grunninum til at gjalda útreiðslur fram til og við gransking av
forprojektinum, og at landsstýrið hevur sum fyritreyt, at A.P.Møller grunnurin og
danski staturin útgjalda tilsvarandi upphæddir.
Fíggjarmálaráðið hevur havt samskifti við við A.P.Møllerfonden og hevur avtalað, at
partarnir skulu møtast fyri at avtala hvussu útgjaldingarnar frá stuðulsveitarunum
skulu samskipast, og hvussu eftirlitið skal verða við verkætlanini.
Jørgen Niclasen , landsstýrismaður/
Petur Alberg Lamhauge
Tjóðpallurin konta 7.24.2.09. Tjóðleikahús (Íløgujáttan)
Minnilutin (Høgni Hoydal og Gunvør Balle) mælir staðiliga til, at tann íløguætlan á undirvísingar- og mentanarøkinum, ið varð samtykt, tá fíggjarkarmarnir vórðu lagdir í vár, verður hildin.
Á samlaðu íløguætlanini vórðu atlit tikin til at skapa virksemi kring alt landið, og samstundis at gera íløgur, ið kunnu savna tjóðina og skapa umstøður fyri undirvísing og mentan, ið alt ov leingi hava verið forsømdar.
Harímillum varð samtykt, at Tjóðpallur Føroya skuldi hava eina játtan upp á 5 mió. krónur tey komandi 5 árini, og at pengarnir kundu støðlast – altso savnast saman, um teir ikki verða nýttir hvørt árið.
Tað hevur alstóran týdning, at langtíðarsemjur um fíggjarkarmar verða hildnar. Fyri at nakað álit kann vera á politisku skipanini, má minsta krav vera, at slíkar langtíðarsemjur verða hildnar.
Tjóðpallurin hevur ómetaliga trongar og óvirðiligar karmar, og eftir drúgva viðgerð var semja fingin í lag í 2010 um at seta bygging av nýggjum Tjóðpalli á langtíðar íløgukarmin.
Hetta eiga vit at halda fast við, og tí verður Fíggjarnevndin biðin um at seta
upprunaligu upphæddirnar til bygging av Tjóðpalli á fíggjarlógina aftur.
Víst verður á, at tá íslendski búskapurin kom í djúpa kreppu, valdu íslendingar at seta íløgur í mentan og útbúgving fremst. Tey hava megnað at bygt eitt framúr mentanarhús í ringastu krepputíðum, og hetta er týdningarmikil liður í at menna sjálvsálitið og tjóðarbyggingina, sum lyftir alt samfelagið upp aftur.
Tónleikur og sangur (konta 7.24.2.01.) og Mentanargrunnurin (konta 7.24.2.04.)
Minnilutin (Høgni Hoydal og Gunvør Balle) mælir harafturat til, at játtanin til tónleik og sang ikki verður skerd, sum landsstýrismaðurin skjýtur upp.
Hendan játtan styðjar upp undir tað ómetaliga stóra virksemið innan tónleik og sang kring landið, og peningurin kastar ferfalt av sær. Eisini mælir minnilutin Fíggjarnevndini til, at játtanin til Mentanargrunnin verður hækkað.
Fígging til hesi bæði átøk á mentanarøkinum kunnu finnast undir kontu nr. 7.24.1.13. Ymiskir studningar.
Mentanarnevndin, 5. januar 2012
N. v.
Bjarni Djurholm, formaður


text:
Orð: Johannes von Euch
Týtt: Mikkjal á Ryggi
Á halgan botn eitt hús er sett,
tess grundarstein á sannleiks klett
vár Jesus sjálvur hevur lagt,
og sigra skal tað Sátans makt.
Av kærleika, av vón og trúgv
og friði Guðs er fult tað búgv,
og sannleiksljósið innan gátt
til bjartan dag ger dimmu nátt.
Her hoyra vit Guðs dýra orð,
her síggja vit tey fótaspor,
sum leiða heim til lívsins lond
til faðir, son og halgu ond.
Sum vársól bræðir vetrarfonn,
so máar burtur tíðartonn,
til undirgangs øll verð er merkt,
men Harrans hús skal standa sterkt.
Títt hav og stormar risu hátt,
men fáfongt royndu tey sín mátt,
ið hvørt so brim og bára sló,
Guðs borgargarður fastur stóð.
Og fáfongt royndi heljar lið
við eldi, svørði, fals’ og snið’,
tí hvørja atsókn mótstóð tað
og standa skal til dómadag.


text:
OGNIR til sølu/leigu
BYGDARRÁÐSFUNDIR
LÝSINGAR
Arbeiðsfólk at sláa
freist at søkja: 23.05.2018
Námsfrøðingur til dagstovnaøkið
freist at søkja: 30.05.2018
Reingerðarfólk til Látipípuna
freist at søkja: 30.05.2018
KORT
VEÐRIÐ
Beinir, Maria og Rakul Ró á Staðnum
08.01.2015
Sunnudagin kl. 18 fara tríggjar av okkara best dámdu ungu songrøddum á pallin á Staðnum í Vestmanna.
Eftir eina konsert í Spaniastovu í Klaksvík fyri jól og 3 útseldar konsertir á Reinsarínum í Havn í nýggja árinum, eru Maria á Lakjuni, Beinir Troest Rasmussen og Rakul Ró Steintórsdóttir boðin at koma til Vestmanna at syngja. Tey fara saman við góðum tónleikarum at framføra burturúr rúgvuni av frálíkum løgum, sum tey hava sungið seinastu 2-3 árini. Maria á Lakjuni fer at syngja løg av fløguni Vøkur er verðin, og Beinir fer at syngja løg av fløguni Kom við. Báðar fløgurnar komu út í 2013. Rakul Ró fer at syngja sínar kendu Kularøtur-sangir. Eisini fara øll 3 at syngja nøkur løg saman.
Atgongumerki á 60 kr. fyri børn og 80 kr. fyri vaksin fáast til keyps á Kommunuskrivstovuni tlf. 770 100.
Á myndini eru tey, frá vinstru, Rakul Ró, Rani, sum er trummusláari hjá teimum, Maria og Beinir.
KOMMUNUSKRIVSTOVAN
Vestmanna kommuna
Bakkavegur 8
Postboks 91
FO-355 Vestmanna
Tel. +298 770 100
Fax +298 770 101
vestmanna(a)vestmanna.fo
Kommunuskrivstovan er opin:
mánadag-fríggjadag
kl. 9.00 - 15.00
Kontunummur
Eik Banki: 9181-123.097.4
Bank Nordik: 6460-110.628.9
Suðuroyar Sparikassi: 9870-997.298.7
Barnaansing: 6460-156.028.1
Staðið FM 101
Sunnukvøld frá kl. 21
Hóskvøld frá kl. 21 (endursendingar)


text:
28. mars 2017Nr. 31
Kunngerð um broyting í kunngerð um undantak frá eftirlønarlógini fyri persónar, ið arbeiða uttanlands hjá útlendskum arbeðsgevara og eru fevndir av útlendskari eftirlønarskipan
(Treytir fyri frítøku o.a.)
§ 1
Í kunngerð nr. 165 frá 19. desember 2013 um undantak frá eftirlønarlógini fyri persónar, ið arbeiða uttanlands hjá útlendskum arbeiðsgevara og eru fevndir av útlendskari eftirlønarskipan verða gjørdar hesar broytingar:
1. § 1, stk. 6 verður orðað soleiðis:
“Stk. 6. Sum nøktandi eftirlønarinngjald verður einans roknað inngjald til lívrentu, lutaeftirløn ella líknandi eftirløn við leypandi útgjaldingum.”
2. § 1, stk. 7 verður strikað.
3. Í § 2, stk. 1 verður “lívrentan er inngoldin til eftirlønarveitara” broytt til: “eftirlønarinngjald er latið eftirlønarveitara”.
4. Í § 2, stk. 3 verður “inngjald til lívrentu” broytt til: “eftirlønarinngjald fyri árið frammanundan, umframt møguligar salduupplýsingar”.
§ 2
Henda kunngerð kemur í gildi dagin eftir, at hon er kunngjørd.
Fíggjarmálaráðið, 28. mars 2017
Kristina Háfoss (sign.)
landsstýriskvinna
/ Bjarni Askham Bjarnason (sign.)


text:
Burturkoyrsluútbúnaður skal gerast soleiðis, at viðurskiftini viðvíkjandi heilsu og trygd eru nøktandi, og at flest møgulig atlit eru tikin til endurnýtslufremjandi ruskskipanir.
Tá bygt verður, skal altíð tryggjast, at handfaring, skiljing, goymsla, burturbeining og flutningur av ruski kann fara fram á tryggan hátt.
Kommunali byggimyndugleikin ásetur talið av íløtum, kassum, tangum o.ø. og støddina á øki, sum er neyðugt fyri at skilja ruskið í fleiri bólkar.
Vísast kann til donsku ”At-vejledning D.2.24, Indretning og brug af dagrenovationssystemer”
Rusktangar, kassar o.tíl. skulu setast í somu hædd sum innkoyringin til ruskheintingina, ella soleiðis, at lætt er at heinta ruskið við tøkniligum hjálpartóli.
Verða rúm innrættað í bygninginum til at goyma rusk í, skulu gólv, veggir og loft í minsta lagi gerast sum brunatøkniligur bygningspartur fyri seg.
Brunatøkniligi bygningsparturin skal gerast við bygningsluti EI 60 A2-s1, d0 [BS- bygningsdel 60] og luftskiftisrør í minsta lagi sum bygningslutur EI 30 A2- s1,d0 [BS- bygningsdel 30] ella bygningslutur E 60 [F- bygningsdel 60].
Hurðar skulu vera beinleiðis útum.
Rúmið skal hava luftskiftisútbúnað, sum annaðhvørt er útsúgvingarútbúnaður við opum útum, ella innblástrar- og útsúgvingarútbúnaður.
Krøvini til luftskifti í ruskrúmum eru:
Ruskslokur og luftskiftisrør frá ruskslokum skulu gerast soleiðis, at brunatrygdin er nøktandi. Lúkur til ruskslokur skulu vera úr tilfari, ið ikki kann brenna, og mugu ikki setast inni í íbúðini. Ruskslokur skulu hava luftskifti við útsúgvingarútbúnað, og rúmið, har ruskslokurnar verða førdar niður til skal hava op beinleiðis útum.
Ruskslokur skulu í minsta lagi gerast við veggi sum bygningslutur EI 60 A2-s1,d0 [BS- bygningsdel 60] og luftskiftisrør yvir ruskslokuni sum bygningslutur EI 30/E 60 (ve ho i   o) A2-s1,d0 [BS-kanal 30 med integritet som F-kanal 60].
Krøv til luftskifti í ruskslokum eru:


text:
VIÐAREIÐISTUNNILIN: Tað var landsstýrismaðurin í fíggjarmálum, Jørgen Niclasen, sum um tvey tíðina í gjár trýsti á knøttin, ið lat fyrsta skotið av fyri Viðareiðistunlinum. Nógv fólk vóru komin saman at hátíðarhalda hesa løtu.
Vegna Landsverk var tað Heini Eysturoy, leiðari á deildini fyri infrakervi, sum bjóðaði fjøldini vælkomin.
- Hendan verkætlanin til nýggja Viðareiðisfarleið snýr seg um at gera ein 1.939 metrar langan tunnil úr Hvannasundi til Undir Fossinum Inni í Dølum og góðar 3.700 metrar av vegi báðumegin. Samlaði fíggjarkarmurin hjá Løgtinginum fyri nýggju farleiðina til Viðareiðis er 162 mió. krónur
Hetta er 19’indi tunnil, sum er bygdur í landinum síðani Hvalbiartunnilin varð bygdur í 1963.
Vónadi fer hendan verkætlanin at økja um trivnaðin, vinnumøguleikar og trygdina her norðuri, segði Heini Eysturoy millum annað.
Síðani fekk landsstýrismaðurin, Jørgen Niclasen, orðið. Hann nýtti serliga høvi til at takka øllum teimum politikkarum, ið hava gjørt sítt til, at hesin tunnil nú verður bygdur.
At enda, áðrenn fyrsta skotið varð latið av, helt Jákup Mikkelsen, løgtingmaður, eina røðu. Hann hugleiddi millum annað um, hvussu trupult tað var at ferðast millum bygdirnar fyrr í tíðini, og nevndi nøkur ítøkilig dømir. At enda ynskti hann Landsverki og Articon og øllum teimum, sum eru við í hesi verkætlan, góða eydnu við verkætlanini.
Síðani trýsti landsstýrismaðurin á knøttin, og fyrsta skotið fyri Viðreiðistunlinum rungaði gjøgnum alt Hvannasund.


text:
Søgnin sigur, at 11. dag á sumri (25.apríl) tíðliga í 1600 talinum gingu hálvthundrað bátar burtur í Føroyum á Útiróðri.
Tá róðu føroyingar út við smáum bátum, einir tveir og tríggir menn á hvørjum.
Eftir
hesa døpru skaðahending skuldi tann skipan koma, at ikki mátti farast
út á hav uttan í stórum báti: seksmannafari ella størri. Síðani tá róðu
fuglfirðingar – sum flest allir aðrir føroyingar – út á hav við stórum
báti, mest áttamannafari, til motorbátarnir komu í 1908 og úteftir.
Øll áttamannaførini stóðu á Stórustøð og høvdu neyst har.
Í Fuglafirði vóru 5 áttamannafør, sum róðu út á hav..
Tey vóru.
1: Løjtnanturin (nevndur Skútan)
2: Fisken (nevndur Leirvíksbáturin)
3: Toftabáturin
4: Falken (nevndur Falkurin)
5: Lærken (nevndur Lerkurin)
Seinni koma eisini aðrir stórir bátar eitt nú:
6: Havfrúgvin
7: Sjóormurin


text:
Orð og lag: Eyðun Nolsøe
Eg siti nú í míni egnu verð
og tónar ljóða enn í kvirruni her
í einsemi við tonkum enn einaferð
eg hyggi út
og leingist brátt til næstu ferð
dansur er
og vit bæði dansa rock í millum mussarnar
Og kvøldið kemur sum ein dreymaverð
nú rúmið fult av fólki er
eg hugsi nær fert tú at steðga á
og síggi tá
eini eygu vend ímóti mær
– sum tú lær
tá vit bæði dansa raggie millum mussarnar
Í tínum eygum goymir seg ein glóð
sum prát og tankar okkum saman dró
“tað lív eg havi eiga onnir í”
eg spyrji hví
– og regnið svarar farið heim
kjansur er
og vit bæði dansa samba
millum droparnar
millum mussarnar
millum droparnar…


text:
Tinganes
Tinganes, har Landsstýrið heldur til, býtir Havnina í tveir partar. Í Tinganesi og á Reyni eru eisini tey elstu húsini í Havn. Býráðið og Landsstýrið gera nógv fyri at varðveita henda býarpart. Handilsbygningarnir hjá kongliga einahandlinum vórðu í miðøldini bygdir í Tinganesi. Gomlu bygningarnir í Tinganesi hýsa í dag Føroya Landsstýri. Munkastovan er í tveimum hæddum á múraðari grund, 4,5 metrar breið og 5,5 metrar long, múrarnir eru 1,5 metrar tjúkkir. Eysturendin er áfastur við vesturendan á Leigubúðini. Kjallararnir undir henni eru múraðir við skilpi júst sum Kirkjubømúrurin. Stokkastovan í Tinganesi er í tí líki, hon nú er, neyvan eldri enn frá 1600-árunum.
Í Tinganesi eru gamlir bygningar. Ytsti oddin á nesinum var fyrr eitt sker, leyst frá landi. Úti á hesum skerinum varð tingið sett. Har boðaði Sigmundur Brestisson um ár 998 fyrstu ferð kristindómin í Føroyum, og har varð Karl hin Mørski dripin, hann, sum var komin higar til Føroya at krevja inn skattir fyri norska kongin Ólav Halga. Seinni varð skerið gjørt landfast, og har um vegir bygdu teir monopolhandilin (kongahandilin), sum tá var einasti handil í Føroyum. Har úti stendur enn tað gamla húsið Munkastovan, sum man vera elsta húsið í Havn, og har er hitt illa gitna fangahúsið Portugálið við spískasteini í kjallaranum. Hin gamla Havnarbygdin stóð mest á Tinganesi, har var tættbygt, húsini vóru yvirhøvur smá, og túnini krókut og trong, og so er enn.


text:
skrivligan fyrispurning frá Óluvu Klettskarð, løgtingskvinnu í løgtingsmáli nr. S-12/2015:
Viðvíkjandi grønari orku úr Haraldssundi
Fyrispurningurin var soljóðandi:
1. Hevur landsstýriskvinnan yvirlit yvir, hvørjar royndir eru gjørdar við sjóvarfallsorku í Føroyum, almennar, privatar ella hjá SEV?
2. Eru kanningar gjørdar av streymviðurskiftum í Haraldssundi í mun til spurningin um sjóvarfallsorku?
3. Heldur landsstýriskvinnan, at tað hevði verið vert at latið Haraldssund upp aftur til tess at fingið sjóvarfallsorku til vega?
Svar:
1. Hevur landsstýriskvinnan yvirlit yvir, hvørjar royndir eru gjørdar við sjóvarfallsorku í Føroyum, almennar, privatar ella hjá SEV?
Okkum kunnugt er einasta praktiska royndin við at gagnnýta sjóvarfallsorku tann í Vestmannasundi, sum felagið Sp/F Atlantsmyllan hevur staðið fyri.
Myllan er gjørd á Nomatek í Tórshavn og sett út í Vestmannasund. Tað vísti seg, at náttúrukreftirnar vóru nógv størri enn roknað varð við, og hetta gekk útyvir sjálva mylluna og festini.
Royndin varð gjørd millum annað við fíggjarligum stuðli og útlendskum íleggjara og við hjálp frá Sev, Fróðskaparsetrinum og Jarðfeingi.
SEV hevur eisini samstarvað við kendu fyritøkuna VOITH, sum framleiðir vatnorkuturbinur. Ein avtala er gjørd, sum miðar eftir at royndarkoyra eina sjóvarfalsturbinu í Føroyum, men enn er hetta lítið ítøkiligt.
Fróðskaparsetrið hevur eisini gjørt ymsar mátingar av sjóvarfallsorkuni á ymsum støðum. Hesar vísa, at týðandi orkunøgdir eru í sjóvarfallinum. Væntast kann tí, at hetta við tíðini verður eitt íkast til elframleiðsluna.
2. Eru kanningar gjørdar av streymviðurskiftum í Haraldssundi í mun til spurningin um sjóvarfallsorku?
Fróðskaparsetrið gjørdi í 1988 eina frágreiðing um rákið í Haraldssundi. Brúktur varð ein myndil, ið DHI (Dansk Hydraulisk Institut) hevði gjørt. Millum annað varð mett um, hvussu tað fór at reka í einum opi uppá 100 m í sundinum, sum í vídd var 1250 m2. Frammanundan hevði landsverkfrøðingurin gjørt uppmátingar og streymmátingar í sundinum, til dømis vórðu útrokningarnar gjørdar fyri eitt tíðarskeið uppá 12 tímar seinast í mei 1986, tá rákið var uppá tað harðasta. Tvey modell vórðu roynd, eitt grovmeskað og eitt fínmeskað. Hesi vístu, at streymferðin í opinum kom uppá ávikavist 205 cm/s og 270 cm/s.
3. Heldur landsstýriskvinnan, at tað hevði verið vert at latið Haraldssund upp aftur til tess at fingið sjóvarfallsorku til vega?
Út frá mátingum, sum vórðu gjørdar, áðrenn sundið varð tipt og teimum modellútrokningum, sum fyriliggja, er rákið í minna lagi til, at tað verður fíggjarliga burðardygt at lata Haraldssund upp við orkuframleiðslu fyri eyga.
Men mest av øllum verður mett, at tøknin ikki er til staðar, og tað fara at ganga ár, áðrenn til ber at fáa til vega turbinur, ið tola og halda til baldruta umhvørvið, og sum kunnu framleiða el til kappingarførar prísir.
Felags fyri verkætlanir innan sjóvarfallsorku er, at tær enn eru á royndarstigi við nógvum fíggjarligum stuðli og eru ikki fíggjarliga burðardyggar.
Í løtuni er tað neyvan skilagott hjá SEV ella tí almenna at fara undir orkuframleiðslu í Haraldssundi. Men um fyritøkur ella granskingarstovnar hava áhuga at gera og rinda fyri slíkar royndir, er støðan ein onnur.
Tórshavn, 30. mars 2016
Sirið Stenberg
landsstýriskvinna


text:
Dýragarðar
Dýragarðarnir geva fólki størri fatan av náttúrunnar stórleika og fjølbroytni. Tað eru stívliga 3.000 ár síðan, at teir ráðandi í Kina stovnaðu stóran dýragarð, teir nevndu Vísdómsgarð. Nú hava flestu stórbýirnir dýragarð, fiskabúr ella dýraverndarøki, har fólk fáa høvi at granska og síggja nógv hundrað dýrasløg. Endamálið við dýragørðum er fyrst og fremst at vísa fólki, hvussu dýrini liva og bera seg at, har tey av røttum eiga at vera.
Fólkini, har starvast, gera framúr gott granskingararbeiði og eru virkin í náttúruvernd, tí tey fáa sjáldsom dýr at nørast. Í øllum dýragørðum starvast nógvir dýraansarar, ið ambæta djórunum, dýrafrøðingar, ið granska og hava eftirlit við djórunum, kokkar, bókhaldarar, byggifrøðingar, handverkarar, urtagarðsmenn, dýralæknar og mong, mong onnur. Stjórnin skipar fyri arbeiðinum í dýragarðinum, og har er mikið at takast við. Atgongugjaldið er høvuðsinntøkan, men flestum dýragørðum tørvar fíggjarligan stuðul frá tí almenna.
Men fólk eru sera ójøvn á máli, hvønn týdning dýragarðar í veruleikanum hava. Viðhaldsfólk siga, at dýragarðarnir geva fólki møguleika at sleppa nær djórunum, tað hevði teimum annars ikki verið fyri. Tey, ið eru ikki fyri dýragørðum, halda ikki vera rætt at hava djór byrgd inni, tí dýrini hamast burtur, og í vánaligum dýragørðum fáa djórini ikki nóg góða røkt og ov ringt at eta. Kanska er eisini reinførið vánaligt, so dýrini gerast sjúk.


text:
Granskingarsamstarvið Frændafundir
Frændafundur er navnið á rannsóknarsamstarvi millum Fróðskaparsetur Føroya og Háskóla Íslands, sum rektaraavtala varð gjørd um í 1990. Triðja hvørt ár heldur samstarvið tvørfakliga ráðstevnu, aðra hvørja ferð í hvørjum landinum, og bók verður útgivin frá hvørjari ráðstevnu. Samstarvið er skipað við nevnd í báðum londunum.
Íslandsnevnd Fróðskaparseturs Føroya
Í føroysku nevndini eru:
- Annika Anthoniussen, Námsvísindadeildin
- Bogi Bech Jensen, Náttúruvísindadeildin
- Anfinnur Johansen, Føroyamálsdeildin
- Malan Marnersdóttir, dekanur
- Súsanna Mortensen, Sjúkrarøktarfrøðideildin
- Erla Olsen, Námsvísindadeildin
- Lena Reinert, Føroyamálsdeildin
- Bárður Larsen, Søgu- og samfelagsvísindadeildin
- Turið Sigurðardóttir, Føroyamálsdeildin
- Hans Andrias Sølvará, Søgu- og samfelagsvísindadeildin
Føroyanevnd Háskóla Íslands
Í íslendsku nevndini eru:
- Amalía Björnsdóttir, Menntavísindasvið/Megindeild fyri námsvísindi
- Anna Sofía Hauksdóttir, afmagns- og tölvuverkfræðideild/Deild fyri ravmagns- og teldufrøði
- Auður Hauksdótttir, Deild erlendra tungumála, bókmennta og málvísinda/Deild fyri fremmand mál, bókmentir og málvísindi
- Guðmundur Björn Kristmundsson, Menntavísindasvið/Megindeild fyri námsvísindi
- Guðrún Kristjánsdóttir, Hjúkrunarfræðideild/Sjúkrarøktarfrøðideild
- Hjalti Hugason, uðfræði- og trúarbragðafræði/Deild fyri gudfrøði og átrúnaðarfrøði
- Logi Jónsson, Lífeðlisfræðistofnun/Stovnur fyri lívalisfrøði
- María Garðarsdóttir, Íslensku- og menningardeild/Deild fyri íslenskt mál og mentan
- Pétur Dam Leifsson, Lagadeild/Løgfrøðideild
- Sif Einarsdóttir, Félags- og mannvísindadeild/Samfelags- og mannfrøðideild


text:
03. Jan 2015
Youtube kann verða eitt sera hent amboð fyri millum annað okkum venjarar. Ein dagin millum jól og nýggjár, settið eg mær fyri at finna nøkur innsløg um mentala venjing, tað kann verða í samband við fótbólt, ítrótt sum heild ella leiðslu, ella okkurt heilt annað....
03. Nov 2014
(kelda tekstur: Heri Simonsen in.fo)
(Myndur: Álvur Haraldsen in.fo)
Venjarafelag Føroya hevur í dag fund, har ársins venjarar hjá kvinnum og monnum verða valdir. Umframt tað, so verða ársins ungdómsvenjari og ársins eldsál eisini vald.
Hjá monnum er B36 venjarin, Sámal Erik Hentze valdur sum ársins venjari. B36 og Sámal Erik hava tikið tey flestu á bóli í ár, við at vinna FM heitið, hóast fá høvdu teir sum favorittar undan kappingini.
Hjá kvinnum er KÍ venjarin, Aleksandar Djordjevic valdur sum ársins venjari. KÍ kvinnurnar hava í ár vunnið greipuna, og harafturat hava teir sett heimsmet, við at hava vunnið meistaraheitið 15 ár á rað.
Ársins ungdómsvenjari í ár er fyrrverandi B71 legendan, Eli Hentze. Umframt at vera U-15 landsliðsvenjari, er Eli eisini venjari hjá yngri liðum hjá barndómsfelagnum, B71.
Og ársins eldsál er B36’arin, Jacob Thomsen, sum í ár hevur vant besta kvinnuliðið hjá B36.
04. Sep 2014
Í samband við A landsdystin millum Føroyar og Finland sunnudagin skipar venjarafelagi fyri einum sera spennandi tiltaki, har vejarar millum annað fáa møguleika at koma við á taktikfundin hjá føroysku landsliðsvenjarunum.
15. Mai 2014
Magni Mohr og Jesn Bangsbo eru komnir út við nýggjari bók um einstaklinga venjing í fótbólti.